## Zakon o doprinosima

### NN 84/2008 (18.7.2008.), Zakon o doprinosima

# HRVATSKI SABOR

2716

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O DOPRINOSIMA

Proglašavam Zakon o doprinosima, kojega je Hrvatski sabor donio na sjednici
2. srpnja 2008. godine
Klasa: 011-01/08-01/80
Urbroj: 71-05-03/1-08-2
Zagreb, 9. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O DOPRINOSIMA

I. TEMELJNE ODREDBE I NAČELA

Članak 1.

Ovim se Zakonom propisuje obveza plaćanja doprinosa za financiranje obveznih
osiguranja (u daljnjem tekstu: doprinosi), vrste doprinosa i stope za obračun,
obveznik doprinosa, obveznik obračunavanja doprinosa, obveznik plaćanja
doprinosa, osnovice za obračun i način njihova utvrđivanja, obveza i način
obračunavanja, obveza plaćanja i rokovi za uplatu, obveza izvješćivanja te druga
pitanja vezana uz poslove prikupljanja doprinosa.
Članak 2.
(1) Obveznim osiguranjima smatraju se:
1. obvezno mirovinsko osiguranje na temelju generacijske solidarnosti,
2. obvezno mirovinsko osiguranje za starost na temelju individualne
kapitalizirane štednje,
3. obvezno zdravstveno osiguranje,
4. obvezno zdravstveno osiguranje zaštite zdravlja na radu i
5. osiguranje za slučaj nezaposlenosti.
(2) Obvezna osiguranja, obvezno osigurane osobe, prava iz osiguranja i nositelji
obveznih osiguranja uređeni su propisima o obveznim osiguranjima i posebnim
propisima.
Članak 3.
(1) Obvezno osiguranim osobama smatraju se fizičke osobe koje se, ovisno o
njihovu radnom ili socijalnom statusu, sukladno propisima o obveznim
osiguranjima ili posebnim propisima, smatraju obvezno osiguranim osobama.
(2) Obvezno osiguranim osobama smatraju se i stranci u Republici Hrvatskoj te
članovi njihovih obitelji sukladno propisima o zdravstvenoj zaštiti stranaca.
Članak 4.
(1) Obvezom doprinosa u užem smislu smatra se teret što ga obveznik doprinosa na
teret svojih sredstava ima uplatiti za svoje osobno osiguranje ili što ga
obveznik doprinosa na teret svojih sredstava ima uplatiti u korist druge osobe –
osiguranika. Obvezom doprinosa u širem smislu smatraju se i druge obveze,
odnosno postupci: obračunavanje obveze, plaćanje nastale obveze te izvješćivanje
o nastaloj obvezi doprinosa.
(2) Obveznikom doprinosa smatra se osiguranik ili druga pravna odnosno fizička
osoba ili poslovni subjekt kojem je ovim Zakonom propisana obveza doprinosa,
obveza utvrđivanja, odnosno obračunavanja ili plaćanja doprinosa ili
izvješćivanja.
(3) Odredbe o obvezi doprinosa odnose se i na strance koji se u skladu s
propisima o obveznim osiguranjima i ovisno o svome radnom ili socijalnom statusu
u Republici Hrvatskoj smatraju obvezno osiguranim osobama, odnosno koji u
Republici Hrvatskoj obavljaju djelatnosti ili ostvaruju primitke prema kojima je
propisana obveza doprinosa, osim ako međudržavnim ugovorima nije drugačije
uređeno.
Članak 5.
(1) Obveza je doprinosa vezana uz razdoblje provedeno u osiguranju i uz osnovu
osiguranja. Početak i prestanak razdoblja osiguranja te osnovu osiguranja
utvrđuju nositelji obveznih osiguranja.
(2) Fizička osoba koja ima uređen status osiguranika prema nekoj od osnova
obveznih osiguranja a osim toga:
1. obavlja samostalnu djelatnost obrta i s obrtom izjednačenu djelatnost ili
samostalnu djelatnost slobodnog zanimanja ili samostalnu djelatnost športaša ili
samostalnu djelatnost poljoprivrede i šumarstva ili ostale samostalne
djelatnosti, ili
2. ostvaruje primitke od kojih se, prema propisima o porezu na dohodak, utvrđuje
drugi dohodak, ili
3. ostvaruje primitke od kojih se, prema propisima o porezu na dohodak, utvrđuje
drugi dohodak ili dohodak od imovine i imovinskih prava, ali prema tim primicima
utvrđuje dohodak na način propisan za utvrđivanje dohotka od samostalne
djelatnosti ili prema tim primicima utvrđuje dobit, obveznik je doprinosa prema
osnovi osiguranja, ali i prema ostalim osnovama iz točaka 1., 2. i 3., ovoga
stavka pa se obveze doprinosa po više osnova i za isto razdoblje međusobno ne
isključuju.
(3) Osobom koja ima uređen status osiguranika smatra se fizička osoba koja je
kod nositelja obveznih osiguranja prijavljena ili je trebala biti prijavljena
kao osigurana osoba po osnovi obveznog osiguranja za koju je, ovim Zakonom,
propisana obveza doprinosa.
(4) Iznimno od odredbe stavka 1. ovoga članka, obveza doprinosa prema stavku 2.
ovoga članka nije nužno vezana uz razdoblje provedeno u osiguranju.
Članak 6.
(1) Poslovima prikupljanja doprinosa smatraju se: utvrđivanje obveze i
obračunavanje iznosa doprinosa, prikupljanje podataka o obračunanim obvezama od
drugih obveznika obračunavanja, evidentiranje nastalih obveza, naplata i
prisilna naplata, nadzor, pokretanje i provođenje prekršajnog postupka zbog
povreda odredaba ovoga Zakona, izvješćivanje nositelja osiguranja o utvrđenoj
osnovici, obračunanim i naplaćenim doprinosima te ostali poslovi bitni za
prikupljanje doprinosa.
(2) Poslove prikupljanja doprinosa obavlja Porezna uprava.
II. OPĆE ODREDBE
1. Objašnjenje pojmova
Članak 7.
Pojedini pojmovi u smislu ovoga Zakona imaju sljedeća značenja:
1. djelatnost obrta samostalna je djelatnost obrta i s obrtom izjednačene
djelatnosti upisana u obrtni registar, sukladno propisima o obrtu, a koja je
djelatnost osnovno zanimanje fizičke osobe po kojoj je osnovi obvezno osigurana;
2. djelatnost trgovca pojedinca samostalna je djelatnost upisana u registar
trgovačkog suda kao trgovac pojedinac, sukladno propisima o trgovačkim
društvima, a koja je djelatnost osnovno zanimanje fizičke osobe po kojoj je
osnovi obvezno osigurana;
3. djelatnost slobodnog zanimanja samostalna je djelatnost fizičke osobe koja je
po osnovi obavljanja te djelatnosti obvezno osigurana, a ta je djelatnost:
3.1. upisana u registar tijela državne uprave mjerodavnog za izdavanje odobrenja
fizičkim osobama za obavljanje profesionalne djelatnosti, sukladno posebnim
propisima, ili je
3.2. upisana u registar obveznika poreza na dohodak ili poreza na dobit od
obavljanja samostalne djelatnosti slobodnog zanimanja na osnovi članstva u
strukovnoj udruzi ili strukovnoj komori ili na njezin zahtjev;
4. djelatnost poljoprivrede i šumarstva samostalna je djelatnost fizičke osobe
upisana u registar tijela mjerodavnog za poljoprivredu, ili je, na njezin
zahtjev, upisana u registar obveznika poreza na dohodak ili poreza na dobit od
obavljanja te djelatnosti te je obveznik poreza na dohodak ili poreza na dobit,
a koja je djelatnost osnovno zanimanje fizičke osobe po kojoj je osnovi obvezno
osigurana;
5. ostale samostalne djelatnosti jesu djelatnosti fizičkih osoba s obilježjem
samostalnosti, trajnosti i namjere stvaranja izvora dohotka ili dobiti i po
osnovi obavljanja tih djelatnosti upisane su u registar obveznika poreza na
dohodak te su po toj osnovi obveznici poreza na dohodak ili poreza na dobit, a
nositelju je ta djelatnost osnovno zanimanje i po toj se osnovi, sukladno
propisima o obveznim osiguranjima, smatra obvezno osiguranom osobom, a to su:
5.1. djelatnosti za čije obavljanje nije propisano izdavanje odobrenja i
registracije,
5.2. djelatnosti osoba koje ostvaruju primitke od kojih se, prema propisima o
porezu na dohodak, utvrđuje drugi dohodak, ali su promijenile način utvrđivanja
dohotka pa prema tim primicima utvrđuju dohodak od samostalne djelatnosti ili
dobit,
5.3. djelatnosti osoba koje ostvaruju primitke od imovine i imovinskih prava od
kojih se, prema propisima o porezu na dohodak, utvrđuje dohodak od imovine i
imovinskih prava, ali su promijenile način utvrđivanja dohotka pa prema tim
primicima utvrđuju dohodak od samostalne djelatnosti ili dobit,
5.4. ostale djelatnosti upisane u registar obveznika poreza na dohodak po osnovi
obavljanja samostalne djelatnosti i po osnovi koje su obveznici poreza na
dohodak ili poreza na dobit;
6. druga djelatnost je samostalna djelatnost iz točke 1. do 5. ovoga članka koju
nositelj djelatnosti obavlja istodobno uz osiguranje po osnovi radnog odnosa ili
po bilo kojoj od osnova obveznih osiguranja te s obrtom izjednačenu djelatnost
iz članka 18. stavka 1. točke 3. Zakona o porezu na dohodak;
7. doprinos iz osnovice jest doprinos obračunan po odbitku, sadržan je u
primitku odnosno u osnovici prema kojoj je obračunan, obustavlja se od primitka
te je obveza osobe koja ostvaruje primitak;
8. doprinos na osnovicu jest doprinos obračunan prema propisanoj osnovici, nije
sadržan u primitku odnosno u osnovici prema kojoj je obračunan te je obveza
sredstava isplatitelja primitka prema kojemu je obveza utvrđena ili samog
osiguranika ili druge osobe kojoj je propisana obveza doprinosa u korist
osiguranika;
9. drugi dohodak je primitak ili dio primitka od kojega se, sukladno propisima o
porezu na dohodak, utvrđuje drugi dohodak. Drugim dohotkom smatra se i primitak
po osnovi kojega se, prema propisima o porezu na dohodak, utvrđuje dohodak od
nesamostalnog rada kada ga poslodavac isplaćuje ili daje u naravi bivšem radniku
ili drugoj osobi umjesto bivšeg radnika, a taj se primitak ne odnosi na naknadu
za rad za trajanja radnog odnosa niti je primitak stečen unutar vremena u kojem
je postojao radni odnos;
10. izaslani radnik jest:
10.1. osoba osigurana po osnovi radnog odnosa koja je od poslodavca upućena u
inozemstvo radi obavljanja poslova za poslodavca, a koja sukladno propisima o
obveznim osiguranjima i međudržavnim ugovorima o socijalnom osiguranju za
vrijeme rada u inozemstvu ostaje u sustavu obveznih osiguranja Republike
Hrvatske, te
10.2. osoba osigurana po osnovi radnog odnosa koja je od poslodavca upućena u
inozemstvo radi obavljanja dužnosti u diplomatskoj misiji ili konzularnom uredu
Republike Hrvatske, i
10.3. osoba koja je od inozemnog poslodavca upućena na rad u tuzemno društvo, a
sukladno odredbama međudržavnih ugovora o socijalnom osiguranju ima uređen
status u osiguranju države poslodavca;
11. osnovica za obračun doprinosa iznos je, općenito, prema kojemu se
obračunavaju iznosi doprinosa za određeno razdoblje u osiguranju;
12. godišnja osnovica iznos je prema kojemu se obračunavaju iznosi doprinosa za
određenu godinu po osnovi obavljanja druge djelatnosti;
13. mjesečna osnovica propisani je iznos prema kojemu je obveza obračunati i
uplatiti doprinose, ovisno o osnovi osiguranja, za jedan mjesec staža u
mirovinskom osiguranju i za prava iz obveznoga zdravstvenog osiguranja te
zdravstvenog osiguranja zaštite zdravlja na radu za određeni mjesec proveden u
tim osiguranjima s punim radnim vremenom;
14. najniža mjesečna osnovica najniži je iznos prema kojemu je obveza obračunati
i uplatiti doprinose za jedan mjesec staža u mirovinskom osiguranju te za prava
iz obveznoga zdravstvenog osiguranja, zdravstvenog osiguranja zaštite zdravlja
na radu i osiguranja u slučaju nezaposlenosti za određeni mjesec proveden u tim
osiguranjima s punim radnim vremenom;
15. najviša mjesečna osnovica najviši je iznos do kojega je obveza obračunati i
uplatiti doprinose za mirovinsko osiguranje na temelju generacijske solidarnosti
i za mirovinsko osiguranje na temelju individualne kapitalizirane štednje kada
je osnovica za obračun doprinosa plaća;
16. najviša godišnja osnovica najviši je iznos do kojega je obveza uplatiti
doprinos za mirovinsko osiguranje na temelju generacijske solidarnosti prema
svim osnovama za jednu godinu;
17. naknada njegovatelju primitak je što ga isplatitelj naknade, prema posebnom
propisu, isplaćuje osobi koja pruža pomoć i njegu HRVI iz Domovinskog rata, a
ukupan iznos naknade (bruto) sadrži iznose doprinosa iz osnovice te iznose
poreza i prireza porezu na dohodak i neto iznos koji se isplaćuje toj osobi;
18. naknada plaće primitak je koji je isplaćen ili je trebao biti isplaćen
osiguraniku kao pravo po osnovi obveznih osiguranja ili pravo prema posebnom
propisu;
19. naknada športskom sucu i delegatu primitak je od kojega se, sukladno
propisima o porezu na dohodak, utvrđuje drugi dohodak, a isplaćuje se kao
naknada za sudjelovanje na natjecanjima amaterskih športskih klubova koja se
održavaju u skladu s aktom o sustavu natjecanja određenoga nacionalnoga
športskog saveza, na natjecanjima učeničkih i studentskih športskih klubova te
na međunarodnim natjecanjima tih klubova koja se, u skladu s propisima o športu,
održavaju u Republici Hrvatskoj te prema kriterijima uređenima propisom koji
donosi ministar financija na prijedlog ministra znanosti, obrazovanja i športa;
20. naknada za autorsko pravo ili srodna prava jest primitak od kojega se,
sukladno propisima o porezu na dohodak, utvrđuje drugi dohodak i predujam poreza
na dohodak obračunava po odbitku;
21. naknada za umjetničko djelo jest primitak od kojega se, sukladno propisima o
porezu na dohodak, utvrđuje drugi dohodak i predujam poreza na dohodak
obračunava po odbitku;
22. njegovatelj je fizička osoba koja pruža pomoć i njegu HRVI iz Domovinskog
rata u skladu s posebnim propisom po kojoj je osnovi i osigurana;
23. plaća je primitak što ga poslodavac ili druga osoba umjesto poslodavca te
predstavničko tijelo ili izvršno tijelo državne vlasti, jedinice područne
(regionalne) samouprave ili jedinice lokalne samouprave u kojoj osiguranik
obavlja dužnost izabrane ili imenovane osobe isplaćuje ili daje u naravi ili ga
je bio dužan isplatiti radniku, odnosno osiguraniku po osnovi radnog odnosa ili
izabranoj ili imenovanoj osobi za rad u određenom mjesecu prema ugovoru o radu,
pravilniku o radu, kolektivnom ugovoru ili posebnom propisu, a od tog se
primitka, prema propisima o porezu na dohodak, utvrđuje dohodak od nesamostalnog
rada. Ukupan iznos primitka (bruto) sadrži iznose doprinosa iz osnovice te
iznose poreza i prireza porezu na dohodak i neto iznos;
24. ostali primici jesu primici što ih poslodavac ili druga osoba umjesto
poslodavca te predstavničko tijelo ili izvršno tijelo državne vlasti, jedinice
područne (regionalne) samouprave ili jedinice lokalne samouprave u kojoj
osiguranik obavlja dužnost izabrane ili imenovane osobe, pored plaće, isplaćuje
ili daje u naravi ili ih je bio dužan isplatiti radniku, odnosno osiguraniku po
osnovi radnog odnosa ili izabranoj ili imenovanoj osobi za rad u određenom
mjesecu ili godini ili općenito vezano uz radni odnos prema ugovoru o radu,
pravilniku o radu, kolektivnom ugovoru ili posebnom propisu, a od tih se
primitaka, sukladno propisima o porezu na dohodak, utvrđuje dohodak od
nesamostalnog rada. Ukupan iznos primitka (bruto) sadrži iznose doprinosa iz
osnovice te iznose poreza i prireza porezu na dohodak i neto iznos;
25. poduzetnička plaća jest primitak što ga sebi za određeni mjesec isplaćuje
osiguranik po osnovi samostalnih djelatnosti iz točke 1. do 6. ovoga članka koji
od tih djelatnosti utvrđuje dobit, od kojega se primitka, sukladno propisima o
porezu na dohodak, utvrđuje dohodak od nesamostalnog rada. Ukupan iznos primitka
(bruto) sadrži iznose doprinosa iz osnovice te iznose poreza i prireza porezu na
dohodak i neto iznos;
26. poslodavac je poslovni subjekt za kojega radnik u radnom odnosu, u skladu s
propisima o radu i drugim propisima koji uređuju radne odnose, obavlja određene
poslove, te:
26.1. inozemna organizacija sa sjedištem u Republici Hrvatskoj koja ne uživa
diplomatski imunitet (strano predstavništvo, podružnica, međunarodna
organizacija i ustanova),
26.2. inozemna fizička osoba koja za svoje osobne potrebe zapošljava druge
fizičke osobe,
26.3. diplomatska misija i konzularni ured strane države te međunarodna
organizacija ili predstavništvo sa sjedištem u Republici Hrvatskoj koji uživaju
diplomatski imunitet i
26.4. diplomatski predstavnik – konzul u Republici Hrvatskoj koji za svoje
osobne potrebe zapošljava hrvatske državljane;
27. poslovni subjekti su pravne osobe i tijela državne i javne uprave, tijela
jedinica lokalne samouprave, jedinica područne (regionalne) samouprave te
fizičke osobe i skupine osoba koje nemaju svojstvo pravne osobe ako su
poslodavci ili ako isplaćuju primitke za koje je ovim Zakonom propisana obveza
doprinosa;
28. preuzimatelj obveze poslovni je subjekt koji preuzme obvezu plaćanja
doprinosa umjesto obveznika doprinosa;
29. privatni boravak u inozemstvu jest boravak fizičke osobe u drugoj državi
radi turizma i svih drugih razloga koje se ne smatraju službenim putem ili
službenim boravkom u inozemstvu;
30. prosječna plaća je prosječni iznos mjesečne plaće (bruto) isplaćene po
jednom zaposlenom kod pravnih osoba u Republici Hrvatskoj u razdoblju siječanj –
kolovoz tekuće godine, koju objavljuje Državni zavod za statistiku. Sastoji se
od iznosa doprinosa koji se obračunavaju iz osnovice te od iznosa poreza i
prireza porezu na dohodak i od neto iznosa, a služi za izračun mjesečnih
osnovica i najniže mjesečne osnovice, najviše mjesečne osnovice, najviše
godišnje osnovice i godišnje osnovice za obračun doprinosa za razdoblje u
obveznom osiguranju u godini koja slijedi iza godine na koju se prosječna plaća
odnosi;
31. puno radno vrijeme jest najviše dopušteno radno vrijeme od 40 sati tjedno,
osim ako zakonom, kolektivnim ugovorom, sporazumom sklopljenim između radničkog
vijeća i poslodavca ili ugovorom o radu nije određeno puno radno vrijeme ili
skraćeno radno vrijeme u trajanju kraćem od 40 sati tjedno;
32. nepuno radno vrijeme jest ugovoreno radno vrijeme u trajanju kraćem od 40
sati tjedno, odnosno u trajanju kraćem od tjednog radnog vremena uređenog
zakonom, kolektivnim ugovorom, sporazumom sklopljenim između radničkog vijeća i
poslodavca ili ugovorom o radu;
33. radni odnos jest odnos poslodavca i radnika uređen propisima o radu i drugim
propisima o radu koji uređuju odnose poslodavca i radnika, odnosno dužnosnika i
službenika ili namještenika;
34. izabrana ili imenovana osoba jest fizička osoba koja je po osnovi obavljanja
dužnosti u predstavničkom ili izvršnom tijelu državne vlasti, jedinice područne
(regionalne) samouprave i jedinice lokalne samouprave, od strane toga tijela,
prijavljena na obvezna osiguranja;
35. osoba koja se prvi put zapošljava jest fizička osoba koju poslodavac, po
osnovi ugovora o radu, odnosno volonterskog ugovora prijavljuje na obvezno
mirovinsko osiguranje i obvezno zdravstveno osiguranje te do dana početka
osiguranja po toj osnovi nema evidentiran staž u mirovinskom osiguranju;
36. mirovanje obveze doprinosa jest pravo obveznika doprinosa prema kojemu taj
obveznik nema obvezu doprinosa u dijelu koji se odnosi na razdoblje, odnosno
mjesec ili na dio mjeseca za koji ostvaruje pravo na naknadu plaće prema
posebnom propisu, a na teret nositelja obveznih osiguranja odnosno državnog
proračuna kao i u slučajevima korištenja prava na bolovanje bez prava na naknadu
plaće u skladu s propisima o obveznom zdravstvenom osiguranju, ili obveznom
zdravstvenom osiguranju zaštite zdravlja na radu;
37. registar obveznika doprinosa posebna je evidencija Porezne uprave o
obveznicima doprinosa i o obveznicima koji su dužni sami utvrditi obvezu
doprinosa odnosno obračunati iznose doprinosa i o tome izvijestiti Poreznu
upravu;
38. saldo doprinosa iznos je doprinosa za mirovinsko osiguranje na temelju
generacijske solidarnosti i doprinosa za zdravstveno osiguranje dospjelog a
neuplaćenog ili više uplaćenog sa stanjem na dan 1. siječnja 2003. što ga je
Porezna uprava preuzela od Hrvatskog zavoda za mirovinsko osiguranje i od
Hrvatskog zavoda za zdravstveno osiguranje, te iznos doprinosa za mirovinsko
osiguranje na temelju individualne kapitalizirane štednje dospjelog a
neuplaćenog (dug) ili više uplaćenog (preplata) sa stanjem na dan 1. siječnja
2005. što ga je Porezna uprava preuzela od Središnjeg registra osiguranika;
39. službeni put u inozemstvo jest boravak osiguranika u inozemstvu po nalogu
poslodavca ili isplatitelja primitka od kojeg se utvrđuje drugi dohodak, ili po
potrebi samostalne djelatnosti iz točke 1. do 6. ovoga članka, u trajanju do 30
dana neprekidno;
40. službeni boravak u inozemstvu jest boravak osiguranika u inozemstvu po
nalogu poslodavca radi obrazovanja, stručnog usavršavanja ili poslijediplomskog
studija odnosno zbog drugih razloga a u tom razdoblju nije prekinut radni odnos
niti je prekinuto osiguranje po istoj osnovi, u trajanju duljem od 30 dana
neprekidno;
41. nositelji obveznih osiguranja jesu javne ustanove – zavodi koji obavljaju
poslove obveznih osiguranja u skladu s propisima o obveznim osiguranjima;
42. umirovljenik je fizička osoba koja je stekla pravo iz obveznoga mirovinskog
osiguranja od tuzemnog isplatitelja mirovine ili inozemnog isplatitelja mirovine
sukladno međudržavnim ugovorima o socijalnom osiguranju na starosnu mirovinu ili
prijevremenu starosnu mirovinu, obiteljsku mirovinu, invalidsku mirovinu zbog
opće nesposobnosti za rad. Korisnik invalidske mirovine zbog profesionalne
nesposobnosti koji je zaposlen ili obavlja djelatnost točke 1. do 5. ovoga
članka ne smatra se umirovljenikom u smislu ovoga Zakona;
43. obračunska isprava je pisani dokument koji je dužan sastaviti obveznik
obračunavanja doprinosa prije sastavljanja obračunske prijave (izvješća) te
sadrži podatke o osiguraniku, vrsti i iznosu osnovice za obračun doprinosa,
vrsti i iznosu obveze doprinosa i razdoblju na koje se osnovica i doprinosi
odnose i druge podatke bitne za sastavljanje obračunske prijave;
44. roditelj njegovatelj je osoba sa statusom priznatim po osnovi roditelja
djeteta kojemu je zbog održavanja kvalitete života potrebno pružanje specifične
njege sukladno posebnom propisu.
2. Jedinstveni nazivi osnova obveznih osiguranja
Članak 8.
Radi jedinstvene primjene odredaba o obvezi i obvezniku doprinosa te postupku
utvrđivanja obveze doprinosa za osiguranika – pojedinca, utvrđuju se jedinstveni
nazivi pojedinih osnova obveznih osiguranja za koje je ovim Zakonom propisana
obveza doprinosa, i to:
1. osnove prema radnom i/ili socijalnom statusu osiguranika,
2. osnove obveznih osiguranja u određenim i posebnim okolnostima i
3. osnove radi obvezne zdravstvene zaštite stranaca u Republici Hrvatskoj.
2.1. Jedinstveni nazivi osnova obveznih osiguranja prema radnom i/ili socijalnom
statusu
Članak 9.
(1) Jedinstveni nazivi osnova obveznoga mirovinskog i obveznoga zdravstvenog
osiguranja te zdravstvenog osiguranja zaštite zdravlja na radu i osiguranja za
slučaj nezaposlenosti prema radnom i/ili socijalnom statusu osiguranika jesu:
1. radni odnos – obvezno osigurane osobe prema:
– članku 10. stavku 1. točki 1. ili 4. ili 5. Zakona o mirovinskom osiguranju
– članku 5. stavku 1. točki 1. Zakona o obveznom zdravstvenom osiguranju
– članku 8. stavku 1. točki 1. Zakona o zdravstvenom osiguranju zaštite zdravlja
na radu i
– članku 4. Zakona o posredovanju pri zapošljavanju i pravima za vrijeme
nezaposlenosti;
2. izabrane ili imenovane osobe – obvezno osigurane osobe prema:
– članku 10. stavku 1. točki 2. Zakona o mirovinskom osiguranju
– članku 5. stavku 1. točki 2. Zakona o obveznom zdravstvenom osiguranju
– članku 8. stavku 1. točki 2. Zakona o zdravstvenom osiguranju zaštite zdravlja
na radu i
– članku 4. Zakona o posredovanju pri zapošljavanju i pravima za vrijeme
nezaposlenosti;
3. radni odnos – izaslani radnik – obvezno osigurane osobe prema:
– članku 10. stavku 1. točki 6. Zakona o mirovinskom osiguranju
– članku 5. stavku 1. točki 1. Zakona o obveznom zdravstvenom osiguranju
– članku 8. stavku 1. točki 1. Zakona o zdravstvenom osiguranju zaštite zdravlja
na radu i
– članku 4. Zakona o posredovanju pri zapošljavanju i pravima za vrijeme
nezaposlenosti;
4. volonter – obvezno osigurane osobe prema:
– članku 10. stavku 1. točki 3. Zakona o mirovinskom osiguranju
– članku 5. stavku 1. točki 5. Zakona o obveznom zdravstvenom osiguranju i
– članku 8. stavku 1. točki 5. Zakona o zdravstvenom osiguranju zaštite zdravlja
na radu;
5. nezaposlena osoba i korisnik invalidske mirovine zbog profesionalne
nesposobnosti za rad – obvezno osigurane osobe prema:
– članku 10. stavku 2. Zakona o mirovinskom osiguranju (nezaposlena osoba) ili
– članku 25. stavku 6. Zakona o mirovinskom osiguranju (korisnik invalidske
mirovine zbog profesionalne nesposobnosti za rad) ili
– članku 10. Zakona o zdravstvenom osiguranju zaštite zdravlja na radu
(nezaposlena osoba);
6. njegovatelj HRVI – obvezno osigurane osobe prema:
– članku 10. stavku 3. Zakona o mirovinskom osiguranju
– članku 5. stavku 1. točki 16. Zakona o obveznom zdravstvenom osiguranju
– članku 8. stavku 1. točki 8. Zakona o zdravstvenom osiguranju zaštite zdravlja
na radu
– članku 85. stavku 2. Zakona o pravima hrvatskih branitelja iz Domovinskog rata
i članova njihovih obitelji;
7. roditelj njegovatelj – obvezno osigurane osobe prema:
– članku 77.b stavku 1. Zakona o socijalnoj skrbi i
– članku 5. stavku 1. točki 22. Zakona o obveznom zdravstvenom osiguranju;
8. pomorac – član posade broda u međunarodnoj plovidbi – obvezno osigurane osobe
prema:
– članku 129. stavku 1. Pomorskog zakonika i
– članku 5. stavku 1. točki 3. Zakona o obveznom zdravstvenom osiguranju;
9. djelatnost obrta i trgovca pojedinca – obvezno osigurane osobe prema:
– članku 11. točki 1. Zakona o mirovinskom osiguranju
– članku 5. stavku 1. točki 6. Zakona o obveznom zdravstvenom osiguranju i
– članku 8. stavku 1. točki 6. Zakona o zdravstvenom osiguranju zaštite zdravlja
na radu;
10. djelatnost slobodnog zanimanja (profesionalna) – obvezno osigurane osobe
prema:
– članku 11. točki 2. Zakona o mirovinskom osiguranju
– članku 5. stavku 1. točki 6. Zakona o obveznom zdravstvenom osiguranju i
– članku 8. stavku 1. točki 6. Zakona o zdravstvenom osiguranju zaštite zdravlja
na radu;
11. djelatnost športaša (profesionalna) – obvezno osigurane osobe prema:
– članku 11. točki 3. Zakona o mirovinskom osiguranju
– članku 5. stavku 1. točki 6. Zakona o obveznom zdravstvenom osiguranju i
– članku 8. stavku 1. točki 6. Zakona o zdravstvenom osiguranju zaštite zdravlja
na radu;
12. djelatnost poljoprivrede i šumarstva – obvezno osigurane osobe prema:
– članku 11. točki 4. Zakona o mirovinskom osiguranju
– članku 5. stavku 1. točki 6. Zakona o obveznom zdravstvenom osiguranju i
– članku 8. stavku 1. točki 6. Zakona o zdravstvenom osiguranju zaštite zdravlja
na radu;
13. ostale samostalne djelatnosti – obvezno osigurane osobe prema:
– članku 11. točki 5. Zakona o mirovinskom osiguranju
– članku 5. stavku 1. točki 6. Zakona o obveznom zdravstvenom osiguranju i
– članku 8. stavku 1. točki 6. Zakona o zdravstvenom osiguranju zaštite zdravlja
na radu;
14. poljoprivreda – obvezno osigurane osobe prema:
– članku 12. Zakona o mirovinskom osiguranju i
– članku 5. stavku 1. točki 7. Zakona o obveznom zdravstvenom osiguranju;
15. član uprave trgovačkog društva i izvršni direktor dioničkog društva –
obvezno osigurane osobe prema:
– članku 13. Zakona o mirovinskom osiguranju
– članku 5. stavku 1. točki 4. Zakona o obveznom zdravstvenom osiguranju i
– članku 8. stavku 1. točki 4. Zakona o zdravstvenom osiguranju zaštite zdravlja
na radu;
16. svećenik i drugi vjerski službenik vjerske zajednice – obvezno osigurane
osobe prema:
– članku 14. Zakona o mirovinskom osiguranju
– članku 5. stavku 1. točki 8. Zakona o obveznom zdravstvenom osiguranju i
– članku 8. stavku 1. točki 7. Zakona o zdravstvenom osiguranju zaštite zdravlja
na radu;
17. roditelj koji obavlja roditeljske dužnosti – obvezno osigurane osobe prema
članku 15. Zakona o mirovinskom osiguranju;
18. zaposlenje u inozemstvu kod međunarodnih organizacija i stranih poslodavaca
– obvezno osigurane osobe prema:
– članku 16. stavku 1. Zakona o mirovinskom osiguranju
– članku 5. stavku 1. točki 3. Zakona o obveznom zdravstvenom osiguranju i
– članku 8. stavku 1. točki 3. Zakona o zdravstvenom osiguranju zaštite zdravlja
na radu;
19. zaposlenje u tuzemstvu kod poslodavaca sa sjedištem u inozemstvu koji nemaju
registriranu podružnicu u tuzemstvu – obvezno osigurane osobe prema:
– članku 16. stavku 2. Zakona o mirovinskom osiguranju
– članku 5. stavku 1. točki 3. Zakona o obveznom zdravstvenom osiguranju i
– članku 8. stavku 1. točki 3. Zakona o zdravstvenom osiguranju zaštite zdravlja
na radu;
20. primitak od kojega se utvrđuje drugi dohodak – obvezno osigurane osobe
prema:
– članku 16.a Zakona o mirovinskom osiguranju i
– članku 6. Zakona o obveznom zdravstvenom osiguranju;
21. produženo mirovinsko osiguranje – obvezno osigurane osobe prema članku 17.
stavku 2. točki 1. do 6., točki 8. i stavku 3. Zakona o mirovinskom osiguranju;
22. produženo mirovinsko osiguranje – bračnog druga profesionalnog, odnosno
ugovornog diplomata – obvezno osigurane osobe prema:
– članku 17. stavku 2. točki 7. Zakona o mirovinskom osiguranju i
– članku 60. stavku 3. te članku 61. i 62. Zakona o vanjskim poslovima;
23. produženo mirovinsko osiguranje – stalnog sezonskog radnika – obvezno
osigurane osobe prema:
– članku 17. stavku 4. Zakona o mirovinskom osiguranju i
– članku 18. stavku 2. Zakona o radu;
24. korisnik mirovine ili invalidnine od stranog nositelja mirovinskog i
invalidskog osiguranja – obvezno osigurane osobe prema članku 5. stavku 1. točki
9. Zakona o obveznom zdravstvenom osiguranju;
25. učenici srednjih škola i redoviti studenti visokih učilišta koji nisu
osigurani kao članovi obitelji osiguranika – obvezno osigurane osobe prema
članku 5. stavku 1. točki 11. Zakona o obveznom zdravstvenom osiguranju;
26. osoba koja je prekinula rad a bivši ju je poslodavac uputio na obrazovanje
ili stručno usavršavanje – obvezno osigurane osobe prema članku 5. stavku 1.
točki 19. Zakona o obveznom zdravstvenom osiguranju;
27. osoba koju je pravna ili fizička osoba, prije stupanja u radni odnos,
uputila na praktični rad u drugu osobu – obvezno osigurane osobe prema:
– članku 5. stavku 1. točki 20. Zakona o obveznom zdravstvenom osiguranju i
– članku 8. stavku 1. točki 9. Zakona o zdravstvenom osiguranju zaštite zdravlja
na radu;
28. osoba upućena u inozemstvo u sklopu međunarodne tehničko-prosvjetne i
kulturne suradnje – obvezno osigurane osobe prema članku 5. stavku 1. točki 21.
Zakona o obveznom zdravstvenom osiguranju;
29. osoba koja zdravstveno osiguranje ne ostvaruje po drugoj osnovi – obvezno
osigurane osobe prema članku 10. Zakona o obveznom zdravstvenom osiguranju;
30. član obitelji osobe zaposlene u inozemstvu – obvezno osigurane osobe prema
članku 11. Zakona o obveznom zdravstvenom osiguranju.
(2) Ovlašćuje se ministar financija da u slučaju izmjena i dopuna propisa o
obveznim osiguranjima navedenih u stavku 1. ovoga članka, i to u dijelu koji
uređuje obvezno osigurane osobe, može provedbenim aktom utvrditi jedinstvene
nazive osnova osiguranja u skladu s tim promjenama.
2.2. Jedinstveni nazivi osnova obveznih osiguranja u određenim i posebnim
okolnostima
Članak 10.
(1) Jedinstveni nazivi osnova obveznih osiguranja za osobe osigurane na
mirovinsko osiguranje na temelju generacijske solidarnosti u određenim
okolnostima za slučajeve invalidnosti i tjelesnog oštećenja zbog ozljede na radu
ili profesionalne bolesti i na zdravstveno osiguranje zaštite zdravlja na radu
zbog ozljede na radu ili profesionalne bolesti jesu:
1. učenici i studenti za vrijeme rada preko posrednika pri zapošljavanju učenika
i redovitih studenata – obvezno osigurane osobe prema:
– članku 18. stavku 1. točki 1. Zakona o mirovinskom osiguranju i
– članku 9. stavku 1. točki 1. Zakona o zdravstvenom osiguranju zaštite zdravlja
na radu;
2. učenici i studenti na dodiplomskom studiju za vrijeme praktične nastave i za
vrijeme stručne prakse kod poslodavca te za vrijeme stručnih putovanja – obvezno
osigurane osobe prema:
– članku 18. stavku 1. točki 1. Zakona o mirovinskom osiguranju i
– članku 9. stavku 1. točki 1. Zakona o zdravstvenom osiguranju zaštite zdravlja
na radu;
3. nezaposlene osobe za vrijeme stručnog osposobljavanja ili profesionalne
rehabilitacije na koje ih je uputila nadležna služba zapošljavanja – obvezno
osigurane osobe prema:
– članku 18. stavku 1. točki 2. Zakona o mirovinskom osiguranju i
– članku 9. stavku 1. točki 2. Zakona o zdravstvenom osiguranju zaštite zdravlja
na radu;
4. djeca i mladež sa smetnjama u tjelesnom i duševnom razvoju na praktičnoj
nastavi ili na obveznom praktičnom radu u pravnoj osobi za osposobljavanje –
obvezno osigurane osobe prema članku 9. stavku 1. točki 3. Zakona o zdravstvenom
osiguranju zaštite zdravlja na radu;
5. osobe koje obavljaju određene poslove za vrijeme izdržavanja kazne zatvora,
primjene sigurnosnih mjera obveznoga psihijatrijskog liječenja i obveznog
liječenja od ovisnosti, te odgojnih mjera – obvezno osigurane osobe prema članku
18. stavku 1. točki 3. Zakona o mirovinskom osiguranju;
6. osobe koje sudjeluju u spašavanju ili obrani od elementarnih nepogoda, kao
što su požar, poplava, potres i ostale nepogode uzrokovane višom silom, ili u
spašavanju života građana, ili u otklanjanju materijalne štete koja prijeti
imovini – obvezno osigurane osobe prema:
– članku 19. stavku 1. točki 1. Zakona o mirovinskom osiguranju i
– članku 9. stavku 1. točki 5. i 9. Zakona o zdravstvenom osiguranju zaštite
zdravlja na radu;
7. članovi dobrovoljnoga vatrogasnog društva sudjelujući u gašenju požara,
spašavanju ljudi i imovine ugrožene požarom i drugim elementarnim nepogodama,
pri odlasku na vježbu i na povratku s vježbe te za vrijeme obučavanja koje
organizira vatrogasno društvo – obvezno osigurane osobe prema:
– članku 19. stavku 1. točki 2. Zakona o mirovinskom osiguranju i
– članku 9. stavku 1. točki 13. Zakona o zdravstvenom osiguranju zaštite
zdravlja na radu;
8. osobe koje obavljaju dužnosti građana u obrani u skladu s propisima o obrani
– obvezno osigurane osobe prema članku 19. stavku 1. točki 3. Zakona o
mirovinskom osiguranju;
9. osobe koje pomažu redarstvenim službama u obavljanju poslova iz njihove
nadležnosti – obvezno osigurane osobe prema članku 9. stavku 1. točki 4. Zakona
o zdravstvenom osiguranju zaštite zdravlja na radu;
10. osobe koje na zahtjev državnih tijela pružaju pomoć tim tijelima i tom se
prilikom ozlijede ili razbole – obvezno osigurane osobe prema:
– članku 20. Zakona o mirovinskom osiguranju i
– članku 9. stavku 1. točki 6. Zakona o zdravstvenom osiguranju zaštite zdravlja
na radu;
11. športaši, treneri i organizatori u sklopu organizirane amaterske športske
aktivnosti – obvezno osigurane osobe prema članku 9. stavku 1. točki 7. Zakona o
zdravstvenom osiguranju zaštite zdravlja na radu;
12. osobe koje kao članovi gorske spasilačke službe ili kao ronioci obavljaju
zadatke spašavanja života ili otklanjanja odnosno sprječavanja opasnosti koje
neposredno ugrožavaju život ili imovinu građana – obvezno osigurane osobe prema
članku 9. stavku 1. točki 8. Zakona o zdravstvenom osiguranju zaštite zdravlja
na radu;
13. osoba na odsluženju vojnog roka (ročnik), obveznik civilne službe (civilni
obveznik) i pričuvnik za vrijeme obavljanja službe u oružanim snagama Republike
Hrvatske – obvezno osigurane osobe prema članku 9. stavku 1. točki 10. Zakona o
zdravstvenom osiguranju zaštite zdravlja na radu;
14. osobe koje sudjeluju u organiziranim javnim radovima u Republici Hrvatskoj –
obvezno osigurane osobe prema članku 9. stavku 1. točki 11. Zakona o
zdravstvenom osiguranju zaštite zdravlja na radu;
15. osobe koje ispunjavaju obvezu sudjelovanja u civilnoj zaštiti ili obvezu
sudjelovanja u službi motrenja i obavješćivanja – obvezno osigurane osobe prema
članku 9. stavku 1. točki 12. Zakona o zdravstvenom osiguranju zaštite zdravlja
na radu.
(2) Ovlašćuje se ministar financija da u slučaju izmjena i dopuna propisa o
obveznim osiguranjima navedenih u stavku 1. ovoga članka, i to u dijelu koji
uređuje obvezno osigurane osobe, može provedbenim aktom utvrditi jedinstvene
nazive osnova osiguranja u skladu s tim promjenama.
2.3. Jedinstveni nazivi osnova za zdravstvenu zaštitu stranaca u Republici
Hrvatskoj
Članak 11.
(1) Jedinstveni nazivi osnova obvezne zdravstvene zaštite stranaca u Republici
Hrvatskoj jesu:
1. stranac – obvezno osigurane osobe prema članku 2. stavku 2. i članku 5.
stavku 2. Zakona o zdravstvenoj zaštiti stranaca u Republici Hrvatskoj;
2. član obitelji stranca – obvezno osigurana osoba prema članku 4. stavku 5.
Zakona o zdravstvenoj zaštiti stranaca u Republici Hrvatskoj;
3. stranac za kojega troškove zdravstvene zaštite snosi davatelj stipendije –
obvezno osigurane osobe prema članku 5. stavku 1. Zakona o zdravstvenoj zaštiti
stranaca u Republici Hrvatskoj.
(2) Ovlašćuje se ministar financija da u slučaju izmjena i dopuna propisa o
obveznim osiguranjima navedenih u stavku 1. ovoga članka, i to u dijelu koji
uređuje obvezno osigurane osobe, može provedbenim aktom utvrditi jedinstvene
nazive osnova osiguranja u skladu s tim promjenama.
III. VRSTE DOPRINOSA, STOPE ZA OBRAČUN I NAČIN PRIKUPLJANJA
Članak 12.
Ovisno o statusu osiguranika u odnosu na obvezna osiguranja, za financiranje
obveznih osiguranja obveza je obračunavanja i plaćanja doprinosa po vrstama i
stopama za obračun, i to:
1. doprinosa za obvezno mirovinsko osiguranje na temelju generacijske
solidarnosti,
2. doprinosa za obvezno zdravstveno osiguranje,
3. doprinosa za obvezno zdravstveno osiguranje zaštite zdravlja na radu,
4. doprinosa za obvezno osiguranje u slučaju nezaposlenosti i
5. doprinosa za obvezno mirovinsko osiguranje na temelju individualne
kapitalizirane štednje.
1. Doprinosi za obvezno mirovinsko osiguranje na temelju generacijske
solidarnosti
Članak 13.
(1) Za obvezno mirovinsko osiguranje na temelju generacijske solidarnosti vrste
doprinosa i stope za obračun jesu:
1. doprinos za mirovinsko osiguranje – koji se:
1.1. za osobu koja je osiguranik samo mirovinskog osiguranja na temelju
generacijske solidarnosti obračunava po stopi od 20%
1.2. za osobu koja je osiguranik i mirovinskog osiguranja na temelju
individualne kapitalizirane štednje obračunava po stopi od 15%
2. posebni doprinos za mirovinsko osiguranje za osobe osigurane u određenim
okolnostima – koji se obračunava po stopi od 5%
3. dodatni doprinos za mirovinsko osiguranje za staž osiguranja s povećanim
trajanjem:
3.1. za osobu koja je osiguranik samo mirovinskog osiguranja na temelju
generacijske solidarnosti, i to kada se svakih 12 mjeseci staža osiguranja
računa:
3.1.1. kao 14 mjeseci – koji se obračunava po stopi od 4,86%
3.1.2. kao 15 mjeseci – koji se obračunava po stopi od 7,84%
3.1.3. kao 16 mjeseci – koji se obračunava po stopi od 11,28%
3.1.4. kao 18 mjeseci – koji se obračunava po stopi od 17,58%
3.2. za osobu koja je osiguranik i mirovinskog osiguranja na temelju
individualne kapitalizirane štednje, i to kada se svakih 12 mjeseci staža
osiguranja računa:
3.2.1. kao 14 mjeseci – koji se obračunava po stopi od 3,61%
3.2.2. kao 15 mjeseci – koji se obračunava po stopi od 5,83%
3.2.3. kao 16 mjeseci – koji se obračunava po stopi od 8,39%
3.2.4. kao 18 mjeseci – koji se obračunava po stopi od 13,07%.
(2) Iznimno od odredbe stavka 1. točke 1. ovoga članka, za osiguranika po osnovi
poljoprivrede iz članka 9. stavka 1. točke 14. ovoga Zakona doprinos za
mirovinsko osiguranje:
1. za osobu koja je osiguranik samo mirovinskog osiguranja na temelju
generacijske solidarnosti obračunava se po stopi od 10%
2. za osobu koja je osiguranik i mirovinskog osiguranja na temelju individualne
kapitalizirane štednje obračunava se po stopi od 5%.
(3) Doprinosi za obvezno mirovinsko osiguranje na temelju generacijske
solidarnosti plaćaju se u korist računa državnog proračuna.
2. Doprinosi za obvezno zdravstveno osiguranje
Članak 14.
(1) Za obvezno zdravstveno osiguranje vrste doprinosa i stope za obračun jesu:
1. doprinos za zdravstveno osiguranje – koji se obračunava po stopi od 15%
2. posebni doprinos za korištenje zdravstvene zaštite u inozemstvu – koji se
obračunava po stopi od 10%.
(2) Iznimno od odredbe stavka 1. točke 1. ovoga članka, za osiguranika po osnovi
poljoprivrednik iz članka 9. stavka 1. točke 14. ovoga Zakona i za osiguranika
po osnovi svećenik i drugi vjerski službenici vjerske zajednice iz članka 9.
stavka 1. točke 16. ovoga Zakona doprinos za zdravstveno osiguranje obračunava
se po stopi od 7,5%.
(3) Iznimno od odredbe stavka 1. točke 2. ovoga članka, za osiguranu osobu koja
boravi u inozemstvu na službenom putu i/ili po privatnom poslu, posebni doprinos
za korištenje zdravstvene zaštite u inozemstvu obračunava se po stopi od 20%.
(4) Doprinosi za obvezno zdravstveno osiguranje plaćaju se u korist računa
državnog proračuna.
3. Doprinosi za obvezno zdravstveno osiguranje zaštite zdravlja na radu
Članak 15.
(1) Za obvezno zdravstveno osiguranje zaštite zdravlja na radu vrste doprinosa i
stope za obračun jesu:
1. doprinos za zdravstveno osiguranje zaštite zdravlja na radu – koji se
obračunava po stopi od 0,5%
2. posebni doprinos za zdravstveno osiguranje zaštite zdravlja na radu – koji se
obračunava po stopi od 0,5%.
(2) Doprinosi za obvezno zdravstveno osiguranje zaštite zdravlja na radu plaćaju
se u korist računa državnog proračuna.
4. Doprinosi za obvezno osiguranje u slučaju nezaposlenosti
Članak 16.
(1) Za obvezno osiguranje u slučaju nezaposlenosti vrsta je doprinosa i stopa za
obračun doprinos za zapošljavanje – koji se obračunava po stopi od 1,7%.
(2) Iznimno od odredbe stavka 1. ovoga članka, poslodavac koji sukladno posebnom
propisu ima obvezu plaćanja posebnog doprinosa za poticanje zapošljavanja osoba
s invaliditetom doprinos za zapošljavanje obračunava po stopi od 1,6%.
(3) Obveznim doprinosom smatra se i posebni doprinos za poticanje zapošljavanja
osoba s invaliditetom, za koje su obveznik doprinosa i stope za obračun uređeni
posebnim propisom.
(4) Doprinosi za obvezno osiguranje u slučaju nezaposlenosti plaćaju se u korist
računa državnog proračuna.
5. Doprinosi za obvezno mirovinsko osiguranje za starost na temelju individualne
kapitalizirane štednje
Članak 17.
(1) Za obvezno mirovinsko osiguranje za starost na temelju individualne
kapitalizirane štednje vrste doprinosa i stope za obračun jesu:
1. doprinos za mirovinsko osiguranje na temelju individualne kapitalizirane
štednje koji se obračunava po stopi od 5%,
2. dodatni doprinos za mirovinsko osiguranje na temelju individualne
kapitalizirane štednje za staž osiguranja s povećanim trajanjem, i to kada se
svakih 12 mjeseci staža osiguranja računa:
2.1. kao 14 mjeseci – koji se obračunava po stopi od 1,25%
2.2. kao 15 mjeseci – koji se obračunava po stopi od 2,01%
2.3. kao 16 mjeseci – koji se obračunava po stopi od 2,89%
2.4. kao 18 mjeseci – koji se obračunava po stopi od 4,51%.
(2) Doprinosi za obvezno mirovinsko osiguranje na temelju individualne
kapitalizirane štednje plaćaju se u korist osobnog računa člana obveznog
mirovinskog fonda, a putem uplatnog računa Središnjeg registra osiguranika.
IV. OBVEZA DOPRINOSA I DRUGE OBVEZE
1. Obveze doprinosa i druge obveze za osiguranike prema radnom i/ili socijalnom
statusu
Članak 18.
Za osiguranike iz članka 9. ovoga Zakona obveza doprinosa (teret) te obveznik i
obveza obračunavanja, obveza plaćanja i izvješćivanja, vrste doprinosa i stope
za obračun, osnovica za obračun doprinosa, način obračunavanja, rokovi za uplatu
i obveza izvješćivanja ovise o osnovi osiguranja, odnosno o radnom i/ili
socijalnom statusu osiguranika.
1.1. Za osiguranika po osnovi radnog odnosa
Članak 19.
(1) Za osiguranika po osnovi radnog odnosa (članak 9. stavak 1. točka 1.)
obveznik doprinosa iz osnovice je osiguranik, a obveznik doprinosa na osnovicu
jest poslodavac ili druga osoba koja umjesto poslodavca osiguraniku isplaćuje
plaću.
(2) Obveznik obračunavanja i obveznik plaćanja svih doprinosa jest poslodavac
ili druga osoba koja umjesto poslodavca osiguraniku isplaćuje plaću.
Članak 20.
(1) Doprinosi se obračunavaju iz osnovice i na osnovicu prema mjesečnoj osnovici
– plaći iz članka 21. i prema ostalim primicima iz članka 22. ovoga Zakona, i
to:
1. doprinosi iz osnovice:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
2. doprinosi na osnovicu:
2.1. doprinos za zdravstveno osiguranje
2.2. doprinos za zdravstveno osiguranje zaštite zdravlja na radu
2.3. doprinos za zapošljavanje.
(2) Iznimno od odredbe stavka 1. ovoga članka, za osiguranika koji se prvi put
zapošljava i prema mjesečnoj osnovici iz članka 21. ovoga Zakona obračunavaju se
doprinosi iz osnovice i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
(3) Obveza doprinosa sukladno stavku 2. ovoga članka obračunava se prema
mjesečnim osnovicama koje se odnose na razdoblje u trajanju do jedne godine.
Članak 21.
(1) Mjesečna osnovica za obračun doprinosa jest plaća odnosno primitak od
nesamostalnog rada, oporeziv porezom na dohodak, što ga poslodavac ili druga
osoba umjesto poslodavca isplaćuje ili daje u naravi ili je bila dužna isplatiti
osiguraniku za rad u određenom mjesecu prema ugovoru o radu, pravilniku o radu,
kolektivnom ugovoru ili posebnom propisu.
(2) Mjesečna osnovica utvrđena prema stavku 1. ovoga članka ne može iznositi
manje od najvišeg iznosa što ga je poslodavac ili druga osoba umjesto poslodavca
dužna isplatiti osiguraniku prema ugovoru o radu, pravilniku o radu, kolektivnom
ugovoru ili posebnom propisu odnosno prema drugom aktu koji uređuje obveze
poslodavca prema radniku, i ne može za rad u punom radnom vremenu biti niža od
najniže mjesečne osnovice.
(3) Mjesečnom osnovicom – plaćom smatraju se i novčana naknada i dodatak na
plaću što ih poslodavac, za određeni mjesec, isplati pripadniku operativnih
snaga zaštite i spašavanja za vrijeme mobilizacije i sudjelovanja u akcijama
pružanja pomoći u Republici Hrvatskoj ili izvan teritorija Republike Hrvatske, a
koju, sukladno posebnom propisu, refundira od tijela koje je naložilo
mobilizaciju ili sudjelovanje u akcijama pružanja pomoći.
Članak 22.
(1) Osnovicom za obračun doprinosa za osiguranika po osnovi radnog odnosa
smatraju se i iznosi ostalih primitaka od nesamostalnog rada, oporezivih porezom
na dohodak.
(2) Ostalim primicima iz stavka 1. ovoga članka smatraju se osobito:
1. primici po osnovi naknada, potpora, nagrada, darova, dnevnica, terenskog
dodatka, pomorskog dodatka i otpremnine isplaćeni iznad neoporezivih iznosa,
sukladno propisima o porezu na dohodak,
2. primici radi prekida radnog odnosa,
3. premije osiguranja što ih poslodavac na teret svojih sredstava a u korist
radnika plaća za životno osiguranje s obilježjem štednje te za dopunsko i
privatno zdravstveno osiguranje, dobrovoljno mirovinsko osiguranje ili za
osiguranje imovine radnika,
4. ostali primici što ih poslodavac isplaćuje ili daje radniku za obavljeni rad
sukladno ugovoru o radu, pravilniku o radu, kolektivnom ugovoru ili posebnom
propisu a ti se primici ne odnose na naknadu za rad u određenom mjesecu, kao što
su: dodatna plaća (izvan redovitih mjesečnih plaća), bonus za postignute
rezultate i ostali slični primici od nesamostalnog rada.
Članak 23.
(1) Obveze doprinosa obračunavaju se pojedinačno – za svakog osiguranika i prema
plaći za svaki mjesec ili dio mjeseca u kojemu je radnik bio u radnom odnosu,
odnosno prema svakom pojedinačno isplaćenom ostalom primitku.
(2) Iznimno od odredbe stavka 1. ovoga članka, doprinosi na osnovicu iz članka
20. stavka 1. točke 2. ovoga Zakona mogu se za sve osiguranike obračunati i
prema zbrojenoj osnovici – isplaćenoj ili obračunanoj ukupnoj plaći svih
osiguranika ili prema isplaćenim ukupnim ostalim primicima svih osiguranika,
umanjeno za plaću osiguranika koji se prvi put zapošljavaju iz članka 20. stavka
2. ovoga Zakona.
(3) Poslodavac koji je, sukladno odredbama Zakona o profesionalnoj
rehabilitaciji i zapošljavanju osoba s invaliditetom, obveznik posebnog
doprinosa za poticanje zapošljavanja osoba s invaliditetom taj doprinos
obračunava prema zbrojenoj osnovici svih osiguranika utvrđenoj prema stavku 2.
ovoga članka.
Članak 24.
(1) Doprinosi prema plaći obračunavaju se istodobno s obračunom plaće i
dospijevaju na naplatu istodobno s isplatom plaće.
(2) Iznimno od odredbe stavka 1. ovoga članka, doprinosi prema plaći ili prema
dijelu plaće koja se ne isplati do posljednjeg dana u mjesecu za prethodni
mjesec moraju se obračunati i dospijevaju na naplatu do posljednjeg dana u
mjesecu za prethodni mjesec.
(3) Ako se plaća ili dio plaće daje u naravi ili u korištenju nekog prava,
doprinosi se, prema tako isplaćenoj plaći ili dijelu plaće obračunavaju i
dospijevaju na naplatu do posljednjeg dana u mjesecu u kojem je izvršeno
davanje, odnosno korištenje prava, a najkasnije do posljednjeg dana u mjesecu za
prethodni mjesec.
Članak 25.
(1) Doprinosi prema ostalim primicima obračunavaju se zajedno s obračunom tih
primitaka i dospijevaju na naplatu istodobno s isplatom ostalih primitaka.
(2) Prema ostalim primicima koji se daju u naravi ili u korištenju nekog prava
doprinosi se obračunavaju i dospijevaju na naplatu do posljednjeg dana u mjesecu
u kojem je izvršeno davanje ili korištenje.
(3) Mjesečna osnovica iz članka 21. ovoga Zakona i osnovica iz članka 22. ovoga
Zakona, ako se utvrđuju istodobno, mogu se zbrojiti i činiti ukupnu osnovicu za
obračun doprinosa iz osnovice pojedinog osiguranika za određeni mjesec. Iznimno,
kada je iznos osnovice iz članka 21. ovoga Zakona utvrđen u iznosu najviše
mjesečne osnovice pa se doprinosi iz osnovice prema ostalim primicima
obračunavaju odvojeno od obračuna tih doprinosa prema plaći.
Članak 26.
(1) Doprinose obračunane iz osnovice poslodavac, odnosno isplatitelj plaće
umjesto poslodavca obustavlja od plaće i ostalih primitaka te ih plaća u ime i u
korist osiguranika, a doprinose obračunane na osnovicu poslodavac, odnosno
isplatitelj plaće umjesto poslodavca plaća u svoje ime a u korist osiguranika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.2. Za osiguranika po osnovi izabranih ili imenovanih osoba
Članak 27.
(1) Za osiguranika po osnovi izabranih ili imenovanih osoba (članak 9. stavak 1.
točka 2.) obveznik doprinosa iz osnovice je osiguranik, a obveznik doprinosa na
osnovicu je predstavničko tijelo ili izvršno tijelo državne vlasti, jedinice
područne (regionalne) samouprave ili jedinice lokalne samouprave u kojoj
osiguranik obavlja dužnost izabrane ili imenovane osobe.
(2) Obveznik obračunavanja i obveznik plaćanja svih doprinosa jest predstavničko
tijelo ili izvršno tijelo državne vlasti, jedinice područne (regionalne)
samouprave ili jedinice lokalne samouprave u kojoj osiguranik obavlja dužnost
izabrane ili imenovane osobe.
Članak 28.
Doprinosi se obračunavaju iz osnovice i na osnovicu prema mjesečnoj osnovici –
plaći iz članka 29. i ostalim primicima iz članka 30. ovoga Zakona, i to:
1. doprinosi iz osnovice:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
2. doprinosi na osnovicu:
2.1. doprinos za zdravstveno osiguranje
2.2. doprinos za zdravstveno osiguranje zaštite zdravlja na radu
2.3. doprinos za zapošljavanje.
Članak 29.
(1) Mjesečna osnovica za obračun doprinosa jest plaća odnosno primitak od
nesamostalnog rada, oporeziv porezom na dohodak, što ga predstavničko tijelo ili
izvršno tijelo državne vlasti, jedinice područne (regionalne) samouprave ili
jedinice lokalne samouprave u kojoj osiguranik obavlja dužnost izabrane ili
imenovane osobe isplaćuje ili daje u naravi ili je bio dužan isplatiti
osiguraniku za rad u određenom mjesecu prema ugovoru o radu, pravilniku o radu,
kolektivnom ugovoru ili posebnom propisu.
(2) Mjesečna osnovica utvrđena prema stavku 1. ovoga članka ne može iznositi
manje od najvišeg iznosa što ga je predstavničko tijelo ili izvršno tijelo
državne vlasti, jedinice područne (regionalne) samouprave ili jedinice lokalne
samouprave u kojoj osiguranik obavlja dužnost izabrane ili imenovane osobe dužno
isplatiti osiguraniku prema ugovoru o radu, pravilniku o radu, kolektivnom
ugovoru ili posebnom propisu te drugom aktu koji uređuje obveze prema izabranoj
ili imenovanoj osobi te ne može za rad s punim radnim vremenom biti niža od
najniže mjesečne osnovice.
Članak 30.
Osnovicom za obračun doprinosa za osiguranika po osnovi imenovane ili izabrane
osobe smatraju se i iznosi ostalih primitaka iz članka 22. ovoga Zakona,
oporezivih porezom na dohodak, što ih osiguraniku isplaćuje predstavničko tijelo
ili izvršno tijelo državne vlasti, jedinice područne (regionalne) samouprave ili
jedinice lokalne samouprave u kojoj osiguranik obavlja dužnost izabrane ili
imenovane osobe.
Članak 31.
(1) Obveze doprinosa obračunavaju se pojedinačno – za svakog osiguranika i prema
plaći za svaki mjesec ili dio mjeseca u kojem je izabrana ili imenovana osoba
obavljala dužnost, odnosno prema svakom pojedinačno isplaćenom ostalom primitku.
(2) Iznimno od odredbe stavka 1. ovoga članka, doprinosi na osnovicu iz članka
28. stavka 1. točke 2. ovoga Zakona mogu se za sve osiguranike obračunati i
prema ukupnoj osnovici – isplaćenoj ili obračunanoj plaći, odnosno ostalim
primicima svih osiguranika.
(3) Poslodavac koji je, sukladno odredbama Zakona o profesionalnoj
rehabilitaciji i poticanju zapošljavanja osoba s invaliditetom, obveznik
posebnog doprinosa za poticanje zapošljavanja osoba s invaliditetom taj doprinos
obračunava prema zbrojenoj osnovici svih osiguranika utvrđenoj prema stavku 2.
ovoga članka.
Članak 32.
(1) Doprinosi prema plaći obračunavaju se istodobno s obračunom plaće i
dospijevaju na naplatu istodobno s isplatom plaće.
(2) Iznimno od odredbe stavka 1. ovoga članka, prema plaći ili prema dijelu
plaće koja se ne isplati do posljednjeg dana u mjesecu za prethodni mjesec
doprinosi se obračunavaju i dospijevaju na naplatu do posljednjeg dana u mjesecu
u kojem je dospjela isplata plaće.
(3) Ako se plaća ili dio plaće daje u naravi ili u korištenju nekog prava,
doprinosi se, prema tako isplaćenoj plaći ili dijelu plaće obračunavaju i
dospijevaju na naplatu do posljednjeg dana u mjesecu u kojem je izvršeno
davanje, odnosno korištenje prava, a najkasnije do posljednjeg dana u mjesecu za
prethodni mjesec.
Članak 33.
(1) Doprinosi prema ostalim primicima obračunavaju se zajedno s obračunom tih
primitaka i dospijevaju na naplatu istodobno s isplatom ostalih primitaka.
(2) Prema ostalim primicima koji se daju u naravi ili u korištenju nekog prava
doprinosi se obračunavaju i dospijevaju na naplatu do posljednjeg dana u mjesecu
u kojem je izvršeno davanje ili korištenje.
(3) Mjesečna osnovica iz članka 29. ovoga Zakona i osnovica iz članka 30. ovoga
Zakona, ako se utvrđuju istodobno, mogu se zbrojiti i činiti ukupnu osnovicu za
obračun doprinosa iz osnovice pojedinog osiguranika za određeni mjesec. Iznimno,
kada je iznos osnovice iz članka 29. ovoga Zakona utvrđen u iznosu najviše
mjesečne osnovice, pa se doprinosi iz osnovice prema osnovici iz članka 30.
ovoga Zakona obračunavaju odvojeno od obračuna tih doprinosa prema osnovici iz
članka 29. ovoga Zakona.
Članak 34.
(1) Doprinose obračunane iz osnovice predstavničko tijelo ili izvršno tijelo
državne vlasti, jedinice područne (regionalne) samouprave ili jedinice lokalne
samouprave u kojoj osiguranik obavlja dužnost izabrane ili imenovane osobe
obustavlja od plaće i ostalih primitaka te plaća u ime i u korist osiguranika, a
doprinose obračunane na osnovicu predstavničko tijelo ili izvršno tijelo državne
vlasti, jedinice područne (regionalne) samouprave ili jedinice lokalne
samouprave u kojoj osiguranik obavlja dužnost izabrane ili imenovane osobe plaća
u svoje ime a u korist osiguranika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.3. Za osiguranika po osnovi radnog odnosa – izaslanog radnika
Članak 35.
(1) Za osiguranika po osnovi radnog odnosa – izaslanog radnika (članak 9. stavak
1. točka 3.) obveznik doprinosa iz osnovice jest osiguranik, a obveznik
doprinosa na osnovicu jest poslodavac ili druga osoba koja umjesto poslodavca
osiguraniku isplaćuje plaću.
(2) Obveznik obračunavanja i obveznik plaćanja svih doprinosa jest poslodavac
ili druga osoba koja umjesto poslodavca osiguraniku isplaćuje plaću.
Članak 36.
(1) Doprinosi se obračunavaju iz osnovice i na osnovicu prema izvedenoj
mjesečnoj osnovici iz članka 37. i ostalim primicima iz članka 38. ovoga Zakona,
i to:
1. doprinosi iz osnovice:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
2. doprinosi na osnovicu:
2.1. doprinos za zdravstveno osiguranje
2.2. doprinos za zdravstveno osiguranje zaštite zdravlja na radu
2.3. doprinos za zapošljavanje.
(2) Iznimno od odredbe stavka 1. ovoga članka, za osiguranika po osnovi
izaslanog radnika – osobu koja se prvi put zapošljava i prema mjesečnoj osnovici
iz članka 37. ovoga Zakona obračunavaju se doprinosi iz osnovice, i to:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
(3) Obveza doprinosa sukladno stavku 2. ovoga članka obračunava se prema
mjesečnim osnovicama koje se odnose na razdoblje u trajanju do jedne godine.
Članak 37.
(1) Mjesečna osnovica za obračun doprinosa iznos je što ga utvrđuje poslodavac
polazeći od najviše mjesečne plaće koju bi izaslani radnik ostvario za iste,
odnosno za slične poslove u Republici Hrvatskoj prema ugovoru o radu, pravilniku
o radu, kolektivnom ugovoru ili posebnom propisu, uvećana za 20%.
(2) Mjesečna osnovica prema stavku 1. ovoga članka ne može za rad s punim radnim
vremenom biti niža od najniže mjesečne osnovice uvećane za 20% niti viša od
najviše mjesečne osnovice.
(3) O iznosima mjesečnih osnovica za obračun doprinosa za izaslane radnike i za
pojedina radna mjesta odnosno poslove i zadaće koje obavlja izaslani radnik
poslodavac donosi opći akt sukladno odredbama propisa o radu.
Članak 38.
Mjesečnoj osnovici utvrđenoj prema članku 37. ovoga Zakona dodaju se i iznosi
ostalih primitaka iz članka 22. ovoga Zakona, oporezivih porezom na dohodak, što
ih poslodavac, pored plaće za rad u inozemstvu, isplaćuje osiguraniku.
Članak 39.
(1) Obveze doprinosa obračunavaju se pojedinačno za svakog osiguranika i prema
mjesečnoj osnovici za svaki mjesec ili za dio mjeseca u kojem je radnik bio u
radnom odnosu, odnosno prema svakom pojedinačno isplaćenom ostalom primitku.
(2) Iznimno od odredbe stavka 1. ovoga članka, doprinosi na osnovicu obračunani
prema članku 36. stavku 1. točki 2. ovoga Zakona mogu se za sve osiguranike
obračunati i prema ukupnoj osnovici svih osiguranika umanjeno za osnovicu
osiguranika koji se prvi put zapošljavaju iz članka 36. stavka 2. ovoga Zakona.

(3) Poslodavac koji je, sukladno odredbama Zakona o profesionalnoj
rehabilitaciji i poticanju zapošljavanja osoba s invaliditetom, obveznik
posebnog doprinosa za poticanje zapošljavanja osoba s invaliditetom taj doprinos
obračunava prema zbrojenoj osnovici svih osiguranika utvrđenoj prema stavku 2.
ovoga članka.
Članak 40.
(1) Doprinosi prema mjesečnoj osnovici obračunavaju se istodobno s obračunom
plaće i dospijevaju na naplatu istodobno s isplatom plaće.
(2) Iznimno od odredbe stavka 1. ovoga članka, ako se plaća ne isplati do kraja
mjeseca za prethodni mjesec, doprinosi se obračunavaju i dospijevaju na naplatu
do posljednjeg dana u mjesecu za prethodni mjesec.
(3) Ako se plaća ili dio plaće daje u naravi ili u korištenju nekog prava,
doprinosi se, prema tako isplaćenoj plaći ili dijelu plaće obračunavaju i
dospijevaju na naplatu do posljednjeg dana u mjesecu u kojem je izvršeno
davanje, odnosno korištenje prava, a najkasnije do posljednjeg dana u mjesecu za
prethodni mjesec.
(4) Doprinosi prema ostalim primicima iz članka 38. ovoga Zakona obračunavaju se
zajedno s obračunom tih primitaka i dospijevaju na naplatu istodobno s isplatom
ostalih primitaka.
(5) Prema ostalim primicima koji se daju u naravi ili u korištenju prava
doprinosi se obračunavaju do posljednjeg dana u mjesecu u kojemu je izvršeno
davanje odnosno korištenje i dospijevaju na naplatu do posljednjeg dana u
mjesecu u kojem je izvršeno davanje odnosno korištenje prava.
(6) Mjesečna osnovica iz članka 37. ovoga Zakona i osnovica iz članka 38. ovoga
Zakona, ako se utvrđuju istodobno, mogu se zbrojiti i činiti ukupnu osnovicu za
obračun doprinosa iz osnovice pojedinog osiguranika za određeni mjesec. Iznimno,
kada je iznos osnovice iz članka 37. ovoga Zakona utvrđen u iznosu najviše
mjesečne osnovice, pa se tada doprinosi iz osnovice prema osnovici iz članka 38.
ovoga Zakona obračunavaju odvojeno od obračuna tih doprinosa prema osnovici iz
članka 37. ovoga Zakona.
Članak 41.
(1) Doprinose obračunane iz osnovice poslodavac, odnosno isplatitelj plaće
umjesto poslodavca obustavlja od plaće i ostalih primitaka te plaća u ime i u
korist osiguranika, a doprinose obračunane na osnovicu poslodavac, odnosno
isplatitelj plaće umjesto poslodavca plaća u svoje ime a u korist osiguranika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.4. Za osiguranika po osnovi volontera
Članak 42.
Za osiguranika po osnovi volontera (članak 9. stavak 1. točka 4.) obveznik
doprinosa te obveznik obračunavanja i obveznik plaćanja svih doprinosa jest
poslodavac koji je primio volontera.
Članak 43.
(1) Za osiguranika koji se prvi put zapošljava, odnosno volontira doprinosi se
obračunavaju na osnovicu prema mjesečnoj osnovici iz članka 44. ovoga Zakona i
to:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
(2) Iznimno od odredbe stavka 1. ovoga članka, za osiguranika koji nema status
osobe koja se prvi put zapošljava doprinosi se obračunavaju na osnovicu prema
mjesečnoj osnovici iz članka 44. ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
(3) Obveza doprinosa sukladno stavku 1. ovoga članka obračunava se prema
mjesečnim osnovicama koje se odnose na razdoblje u trajanju do jedne godine.
Članak 44.
Mjesečna osnovica umnožak je iznosa prosječne plaće i koeficijenta 0,35.
Članak 45.
(1) Doprinosi se obračunavaju i dospijevaju na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
Članak 46.
Ako poslodavac osiguraniku isplati primitak podložan obvezi poreza na dohodak,
obveza doprinosa prema tom primitku utvrđuje se na način propisan za obvezu
doprinosa prema primicima od kojih se utvrđuje drugi dohodak sukladno članku
111. do 117. ovoga Zakona.
1.5. Za osiguranika po osnovi nezaposlene osobe ili korisnika invalidske
mirovine zbog profesionalne nesposobnosti za rad
Članak 47.
(1) Za osiguranika po osnovi nezaposlene osobe (članak 9. stavak 1. podstavak
1.) obveznik doprinosa te obveznik obračunavanja i obveznik plaćanja doprinosa
jest Hrvatski zavod za zapošljavanje.
(2) Za osiguranika po osnovi korisnika invalidske mirovine zbog profesionalne
nesposobnosti za rad (članak 9. stavak 1. podstavak 2.) obveznik doprinosa i
obveznik plaćanja doprinosa jest Republika Hrvatska na teret sredstava državnog
proračuna, putem mjerodavnog ministarstva, a obveznik obračunavanja je Hrvatski
zavod za mirovinsko osiguranje.
(3) Za osiguranika po osnovi nezaposlene osobe (članak 9. stavak 1. podstavak
3.) obveznik doprinosa i obveznik plaćanja doprinosa jest Republika Hrvatska na
teret sredstava državnog proračuna, putem mjerodavnog ministarstva, a obveznik
obračunavanja je Hrvatski zavod za zapošljavanje.
Članak 48.
Doprinos se obračunava na osnovicu prema mjesečnoj osnovici iz članka 49. ovoga
Zakona, i to:
1. za osiguranika iz članka 47. stavka 1. i 2. ovoga Zakona obračunava se i
plaća doprinos za mirovinsko osiguranje na temelju individualne kapitalizirane
štednje (za osiguranika tog osiguranja),
2. za osiguranika iz članka 47. stavka 3. ovoga Zakona obračunava se i plaća
posebni doprinos za zdravstveno osiguranje zaštite zdravlja na radu.
Članak 49.
(1) Mjesečna osnovica za osiguranika iz članka 47. stavka 1. ovoga Zakona
umnožak je iznosa prosječne plaće i koeficijenta 0,35.
(2) Mjesečna osnovica za osiguranika iz članka 47. stavka 2. ovoga Zakona je
iznos prosječne plaće, razmjerno stažu ostvarenom prema članku 25. stavku 6.
Zakona o mirovinskom osiguranju.
(3) Mjesečna osnovica za osiguranika iz članka 47. stavka 3. ovoga Zakona
umnožak je iznosa prosječne plaće i koeficijenta 0,35.
Članak 50.
(1) Doprinos se obračunava i dospijeva na naplatu do 30. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
(3) O vrsti i iznosu obveze doprinosa te osnovici prema kojoj je doprinos
obračunan i drugim podacima obveznici obračunavanja iz članka 47. stavka 2. i 3.
ovoga Zakona, sastavljaju izvješće i dostavljaju obvezniku plaćanja doprinosa.
1.6. Za osiguranika po osnovi njegovatelja HRVI
Članak 51.
(1) Za osiguranika po osnovi njegovatelja HRVI (članak 9. stavak 1. točka 6.)
obveznik doprinosa iz osnovice jest osiguranik, a obveznik doprinosa na osnovicu
jest ministarstvo mjerodavno za prava hrvatskih branitelja iz Domovinskog rata.
(2) Obveznik obračunavanja i obveznik plaćanja svih doprinosa jest ministarstvo
mjerodavno za prava hrvatskih branitelja iz Domovinskog rata.
Članak 52.
Doprinosi se obračunavaju iz osnovice i na osnovicu prema mjesečnoj osnovici iz
članka 53. ovoga Zakona, i to:
1. doprinosi iz osnovice:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
2. doprinosi na osnovicu:
2.1. doprinos za zdravstveno osiguranje
2.2. doprinos za zdravstveno osiguranje zaštite zdravlja na radu
2.3. doprinos za zapošljavanje.
Članak 53.
Mjesečna osnovica za obračun doprinosa jest naknada njegovatelju koju za rad u
određenom mjesecu isplaćuje ministarstvo mjerodavno za prava hrvatskih
branitelja iz Domovinskog rata.
Članak 54.
(1) Doprinosi se obračunavaju istodobno s obračunom naknade, a dospijevaju na
naplatu istodobno s isplatom naknade.
(2) Iznimno od odredbe stavka 1. ovoga članka, prema mjesečnoj osnovici naknadi
njegovatelju, kada se naknada ne isplati do kraja mjeseca za prethodni mjesec,
doprinosi se obračunavaju i dospijevaju na naplatu do posljednjeg dana u mjesecu
u kojem je dospjela isplata naknade.
Članak 55.
(1) Doprinose obračunane iz osnovice isplatitelj naknade obustavlja od naknade i
plaća u ime i u korist osiguranika, a doprinose obračunane na osnovicu plaća u
svoje ime a u korist osiguranika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.7. Za osiguranika po osnovi roditelja – njegovatelja
Članak 56.
Za osiguranika po osnovi roditelja – njegovatelja (članak 9. stavak 1. točka 7.)
obveznik doprinosa te obveznik obračunavanja i obveznik plaćanja doprinosa jest
ministarstvo mjerodavno za socijalnu skrb.
Članak 57.
Doprinosi se obračunavaju na osnovicu prema mjesečnoj osnovici iz članka 58.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu
5. doprinos za zapošljavanje.
Članak 58.
Mjesečna osnovica za obračun doprinosa jest najniža mjesečna osnovica, sukladno
posebnom propisu.
Članak 59.
(1) Doprinosi se obračunavaju i dospijevaju na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.8. Za osiguranika po osnovi pomorac – član posade broda u međunarodnoj
plovidbi
Članak 60.
(1) Za osiguranika po osnovi pomorac – član posade broda u međunarodnoj plovidbi
(članak 9. stavak 1. točka 8.) obveznik doprinosa i obveznik plaćanja doprinosa
jest sam osiguranik.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 61.
Doprinosi se obračunavaju na osnovicu prema mjesečnoj osnovici koju propisuje
ministar mora, sukladno posebnom propisu, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 62.
Doprinosi iz članka 61. točke 1., 2. i 3. ovoga Zakona dospijevaju na naplatu do
15. dana u mjesecu za prethodni mjesec, a doprinos iz članka 61. točke 4. ovoga
Zakona do 15. dana u mjesecu za prethodno tromjesečje.
Članak 63.
Ako tuzemni poslodavac osiguraniku pomorcu – članu posade broda u međunarodnoj
plovidbi pored plaće za rad na brodu isplati druge primitke podložne obvezi
poreza na dohodak, obveza doprinosa prema tim primicima utvrđuje se na način
propisan za obvezu doprinosa prema primicima od kojih se utvrđuje drugi dohodak
sukladno članku 111. do 117. ovoga Zakona.
1.9. Za osiguranike po osnovi obavljanja samostalnih djelatnosti koji od tih
djelatnosti utvrđuju dohodak od samostalne djelatnosti
Članak 64.
(1) Osiguranici po osnovi obavljanja samostalnih djelatnosti obrta, slobodnog
zanimanja (profesionalne djelatnosti), športaša, poljoprivrede i šumarstva te
ostalih samostalnih djelatnosti (članak 9. stavak 1. točka 9. do 13.) koji od
obavljanja tih djelatnosti, sukladno propisima o porezu na dohodak, utvrđuju
dohodak od samostalne djelatnosti, sami su obveznici doprinosa i obveznici
plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 65.
Doprinosi se obračunavaju na osnovicu prema mjesečnoj osnovici iz članka 66.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 66.
(1) Mjesečne osnovice za obračun doprinosa umnožak su iznosa prosječne plaće i
koeficijenata, i to:
1. koeficijenta 0,65 za osiguranika po osnovi obrta
2. koeficijenta 1,1 za osiguranika po osnovi slobodnog zanimanja
3. koeficijenta 1,1 za osiguranika po osnovi športaša
4. koeficijenta 0,55 za osiguranika po osnovi poljoprivrede i šumarstva
5. koeficijenta 0,65 za osiguranika po osnovi ostalih samostalnih djelatnosti.
(2) Iznimno od odredbe stavka 1. točke 2. ovoga članka, za osiguranike po osnovi
obavljanja samostalne djelatnosti slobodnog zanimanja (profesionalne
djelatnosti) koji obavljaju djelatnosti: medicinske sestre, zubotehničara,
fizioterapeuta, filmskog radnika, novinara i predstavnik obiteljskog doma,
mjesečna osnovica za obračun doprinosa umnožak je iznosa prosječne plaće i
koeficijenta 0,65.
Članak 67.
Doprinosi dospijevaju na naplatu do 15. dana u mjesecu za prethodni mjesec.
1.10. Za osiguranike po osnovi obavljanja samostalnih djelatnosti koji od tih
djelatnosti porez na dohodak plaćaju prema paušalnom dohotku
Članak 68.
(1) Osiguranici po osnovi obavljanja samostalnih djelatnosti obrta te
poljoprivrede i šumarstva (članak 9. stavak 1. točka 9. i 12.) koji od
obavljanja tih djelatnosti, sukladno propisima o porezu na dohodak, porez na
dohodak plaćaju prema paušalnom dohotku, sami su obveznici doprinosa i obveznici
plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 69.
Doprinosi se obračunavaju na osnovicu prema mjesečnoj osnovici iz članka 70.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 70.
Mjesečna osnovica za obračun doprinosa umnožak je iznosa prosječne plaće i
koeficijenta 0,4.
Članak 71.
Doprinosi dospijevaju na naplatu do 15. dana u mjesecu za prethodni mjesec.
1.11. Za osiguranike po osnovi obavljanja samostalnih djelatnosti umjetnika i
športaša koji prema primicima od djelatnosti porez na dohodak plaćaju po odbitku
Članak 72.
(1) Osiguranici po osnovi obavljanja samostalnih djelatnosti slobodnog zanimanja
(profesionalne djelatnosti), i to samostalni umjetnici i športaši (članak 9.
stavak 1. točka 10. i 11.) koji su, sukladno propisima o porezu na dohodak,
promijenili način utvrđivanja dohotka od samostalne djelatnosti pa prema
primicima od djelatnosti porez na dohodak plaćaju po odbitku, sami su obveznici
doprinosa i obveznici plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 73.
Doprinosi se obračunavaju na osnovicu prema mjesečnoj osnovici iz članka 74.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 74.
Mjesečna osnovica za obračun doprinosa umnožak je iznosa prosječne plaće i
koeficijenta 1,0.
Članak 75.
Doprinosi dospijevaju na naplatu do 15. dana u mjesecu za prethodni mjesec.
1.12. Za osiguranika po osnovi obavljanja samostalne djelatnosti slobodnog
zanimanja – samostalnog umjetnika kojemu se doprinosi plaćaju iz državnog
proračuna
Članak 76.
(1) Za osiguranika po osnovi samostalne djelatnosti slobodnog zanimanja (članak
9. stavak 1. točka 10.) – samostalnog umjetnika kojemu se, prema posebnom
propisu, doprinosi plaćaju iz državnog proračuna, obveznik doprinosa i obveznik
plaćanja doprinosa jest Republika Hrvatska, odnosno ministarstvo mjerodavno za
kulturu.
(2) Obveznik obračunavanja jest ministarstvo mjerodavno za kulturu ili drugo
tijelo ovlašteno od toga ministarstva.
Članak 77.
Doprinosi se obračunavaju na osnovicu prema mjesečnoj osnovici iz članka 78.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 78.
Mjesečna osnovica za obračun doprinosa umnožak je iznosa prosječne plaće i
koeficijenta 1,2.
Članak 79.
(1) Doprinosi se obračunavaju i dospijevaju na naplatu do 30. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.13. Za osiguranike po osnovi obavljanja samostalnih djelatnosti koji od tih
djelatnosti utvrđuju dobit
Članak 80.
Osiguranik po osnovi obavljanja samostalnih djelatnosti obrta i trgovca
pojedinca, slobodnog zanimanja, športaša, poljoprivrede i šumarstva te ostalih
samostalnih djelatnosti (članak 9. stavak 1. točka 9. do 13.) koji od tih
djelatnosti utvrđuje dobit, sam je obveznik doprinosa te obveznik obračunavanja
i obveznik plaćanja doprinosa za osobno osiguranje.
Članak 81.
Doprinosi se obračunavaju iz osnovice i na osnovicu prema mjesečnoj osnovici iz
članka 82. ovoga Zakona, i to:
1. doprinosi iz osnovice:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
2. doprinosi na osnovicu:
2.1. doprinos za zdravstveno osiguranje
2.2. doprinos za zdravstveno osiguranje zaštite zdravlja na radu.
Članak 82.
(1) Mjesečna osnovica za obračun doprinosa jest iznos poduzetničke plaće.
(2) Mjesečna osnovica iz stavka 1. ovoga članka ne može biti niža od umnoška
iznosa prosječne plaće i koeficijenta 1,1.
(3) Osiguranik koji sebi ne isplaćuje poduzetničku plaću doprinose obračunava
prema najnižoj osnovici iz stavka 2. ovoga članka i svi doprinosi koje
obračunava prema odredbi članka 81. ovoga Zakona smatraju se doprinosima na
osnovicu.
Članak 83.
(1) Doprinosi se obračunavaju s obračunom poduzetničke plaće, ali najkasnije do
posljednjeg dana u mjesecu u kojem je poduzetnička plaća dospjela za isplatu i
dospijevaju na naplatu istodobno s isplatom poduzetničke plaće, a najkasnije do
posljednjeg dana u mjesecu za prethodni mjesec.
(2) Obveznik koji sebi ne isplaćuje poduzetničku plaću doprinose obračunava do
15. dana u mjesecu za prethodni mjesec i tako obračunani doprinosi dospijevaju
na naplatu do 15. dana u mjesecu za prethodni mjesec.
Članak 84.
(1) Doprinose obračunane iz osnovice obveznik obustavlja od poduzetničke plaće i
plaća u korist osobnog osiguranja, a doprinose obračunane na osnovicu plaća u
ime poduzetništva a u korist osobnog osiguranja.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
Članak 85.
Osiguranik – obveznik doprinosa iz članka 80. ovoga Zakona koji koristi pravo na
bolovanje ili koji kao roditelj djeteta s težim smetnjama u razvoju koristi
pravo na dopust poradi njege djeteta ili pravo na rad s pola radnog vremena te
na teret sredstava obveznih zdravstvenih osiguranja, sredstava državnog
proračuna ili sredstava socijalne skrbi ostvaruje pravo na naknadu plaće a koji
za razdoblje u kojemu ostvaruje navedena prava isplati sebi primitak podložan
obvezi poreza na dohodak, ima obvezu doprinosa prema tom primitku a obveza se
utvrđuje na način propisan člankom 111. do 117. ovoga Zakona za obvezu prema
primicima od kojih se utvrđuje drugi dohodak.
1.14. Za osiguranika po osnovi poljoprivrede
Članak 86.
(1) Osiguranik po osnovi poljoprivrede (članak 9. stavak 1. točka 14.) obveznik
je doprinosa i obveznik plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 87.
(1) Doprinosi se obračunavaju na osnovicu prema mjesečnoj osnovici iz članka 88.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje.
(2) Iznimno od odredbe stavka 1. ovoga članka, osiguranik koji je navršio 65
godina života nema obvezu doprinosa za zdravstveno osiguranje sukladno propisima
o obveznom zdravstvenom osiguranju.
Članak 88.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 89.
Doprinosi dospijevaju na naplatu do 15. dana u mjesecu za prethodni mjesec.
1.15. Za osiguranika po osnovi član uprave trgovačkog društva i izvršni direktor
trgovačkog društva
Članak 90.
(1) Osiguranik po osnovi člana uprave trgovačkog društva i izvršni direktor
trgovačkog društva (članak 9. stavak 1. točka 15.) obveznik je doprinosa i
obveznik plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 91.
Doprinosi se obračunavaju na osnovicu prema mjesečnoj osnovici iz članka 92.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 92.
Mjesečna osnovica za obračun doprinosa umnožak je iznosa prosječne plaće i
koeficijenta 1,0.
Članak 93.
Doprinosi dospijevaju na naplatu do 15. dana u mjesecu za prethodni mjesec.
Članak 94.
Ako trgovačko društvo članu uprave, odnosno izvršnom direktoru toga društva, u
kojemu osiguranik po toj osnovi obnaša dužnost člana uprave, odnosno izvršnog
direktora, isplati primitak podložan obvezi poreza na dohodak, obveza doprinosa
prema tom primitku utvrđuje se na način propisan člankom 111. do 117. ovoga
Zakona za obvezu doprinosa prema primicima od kojih se utvrđuje drugi dohodak.
1.16. Za osiguranika po osnovi svećenika i drugih članova vjerske zajednice
Članak 95.
(1) Osiguranik po osnovi svećenika i drugih članova vjerske zajednice (članak 9.
stavak 1. točka 16.) obveznik je doprinosa i obveznik plaćanja doprinosa za
osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 96.
Doprinosi se obračunavaju na osnovicu prema mjesečnoj osnovici iz članka 97.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 97.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 98.
Doprinosi iz članka 96. stavka 1. točke 1., 2. i 3. ovoga Zakona dospijevaju na
naplatu do 15. dana u mjesecu za prethodni mjesec, a doprinos iz članka 96.
stavka 1. točke 4. ovoga Zakona do 15. dana u mjesecu za prethodno tromjesečje.
1.17. Za osiguranika po osnovi roditelja koji obavlja roditeljske dužnosti
Članak 99.
(1) Za osiguranika po osnovi roditelja koji obavlja roditeljske dužnosti (članak
9. stavak 1. točka 17.) obveznik doprinosa i obveznik plaćanja doprinosa jest
Republika Hrvatska za koju plaćanje obavlja Hrvatski zavod za mirovinsko
osiguranje, sukladno posebnom propisu.
(2) Obveznik obračunavanja doprinosa jest Hrvatski zavod za mirovinsko
osiguranje.
Članak 100.
Doprinos se obračunava na osnovicu prema mjesečnoj osnovici iz članka 101. ovoga
Zakona, i to doprinos za mirovinsko osiguranje na temelju individualne
kapitalizirane štednje (za osiguranika tog osiguranja).
Članak 101.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 102.
(1) Doprinos se obračunava i dospijeva na naplatu do 30. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.18. Za osiguranika po osnovi zaposlenja u inozemstvu kod međunarodnih
organizacija i stranih poslodavaca
Članak 103.
(1) Osiguranik po osnovi zaposlenja u inozemstvu kod međunarodne organizacije i
stranog poslodavca (članak 9. stavak 1. točka 18.) obveznik je doprinosa i
obveznik plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 104.
Doprinosi se obračunavaju na osnovicu prema mjesečnoj osnovici iz članka 105.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 105.
Mjesečna osnovica za obračun doprinosa umnožak je iznosa prosječne plaće i
koeficijenta 1,0.
Članak 106.
Doprinosi dospijevaju na naplatu do 15. dana u mjesecu za prethodni mjesec.
1.19. Za osiguranika po osnovi zaposlenja u tuzemstvu kod poslodavaca sa
sjedištem u inozemstvu koji nemaju registriranu podružnicu u tuzemstvu
Članak 107.
(1) Osiguranik po osnovi zaposlenja u tuzemstvu kod poslodavca sa sjedištem u
inozemstvu koji nema registriranu podružnicu u tuzemstvu (članak 9. stavak 1.
točka 19.) obveznik je doprinosa i obveznik plaćanja doprinosa za osobno
osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 108.
Doprinosi se obračunavaju na osnovicu prema mjesečnoj osnovici iz članka 109.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje
4. doprinos za zdravstveno osiguranje zaštite zdravlja na radu.
Članak 109.
Mjesečna osnovica za obračun doprinosa umnožak je iznosa prosječne plaće i
koeficijenta 1,0.
Članak 110.
Doprinosi dospijevaju na naplatu do 15. dana u mjesecu za prethodni mjesec.
1.20. Za osiguranika po osnovi primitaka od kojih se utvrđuje drugi dohodak
Članak 111.
(1) Za osiguranika po osnovi primitaka od kojih se utvrđuje drugi dohodak
(članak 9. stavak 1. točka 20.) obveznik doprinosa iz osnovice jest primatelj, a
obveznik doprinosa na osnovicu jest isplatitelj primitka.
(2) Obveznik obračunavanja i obveznik plaćanja svih doprinosa jest isplatitelj
primitka.
Članak 112.
Iznimno od odredbe članka 111. ovoga Zakona, prema primitku od kojega se
utvrđuje drugi dohodak, a primatelj ga ostvari neposredno iz inozemstva ili od
fizičke osobe koja nije poslovni subjekt, obveznik doprinosa te obveznik
obračunavanja i plaćanja doprinosa jest primatelj.
Članak 113.
(1) Doprinosi se obračunavaju iz osnovice i na osnovicu prema pojedinačnoj
osnovici iz članka 114. ovoga Zakona, i to:
1. doprinosi iz osnovice:
1.1. doprinos za mirovinsko osiguranje
1.2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
2. doprinosi na osnovicu:
2.1. doprinos za zdravstveno osiguranje.
(2) Iznimno od odredbe stavka 1. ovoga članka, prema primitku iz članka 112.
ovoga Zakona obračunavaju se doprinosi iz osnovice, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
Članak 114.
(1) Osnovica za obračun doprinosa jest drugi dohodak te primitak po osnovi
kojega se, sukladno propisima o porezu na dohodak, utvrđuje dohodak od
nesamostalnog rada kada ga poslodavac isplaćuje ili daje u naravi bivšem radniku
ili drugoj osobi umjesto bivšeg radnika, a taj se primitak ne odnosi na naknadu
za rad za trajanja radnog odnosa niti je primitak stečen unutar vremena u kojem
je postojao radni odnos, kao što su:
1. primitak koji se isplaćuje nasljednicima po osnovi rada bivšeg zaposlenika,
osim mjesečne plaće bivšeg radnika,
2. primitak po osnovi povoljnije kamate pri odobravanju kredita bivšem
zaposleniku,
3. prigodne nagrade, naknade i pomoći bivšim radnicima ili izabranim i
imenovanim osobama – iznad neoporezivih iznosa,
4. naknada plaće što je poslodavac isplaćuje bivšem zaposleniku po osnovi
ugovorene zabrane tržišne utakmice, sukladno posebnom propisu, te
5. ostali slični primici.
(2) Osnovicom za obračun doprinosa smatraju se i primici od kojih se, prema
propisima o porezu na dohodak, utvrđuje dohodak od nesamostalnog rada a koji se
isplaćuju osobi koju isplatitelj tog primitka nije prijavio na obvezna
osiguranja po osnovi rada. Osobito su to:
1. poduzetnička plaća što ju sebi isplaćuje fizička osoba koja od samostalne
djelatnosti utvrđuje dobit, a tu djelatnost obavlja kao drugu djelatnost te
2. primitak što ga tuzemni poslodavac isplaćuje osobi izaslanoj na rad u
Republiku Hrvatsku po nalogu inozemnog poslodavca, ako međudržavnim ugovorom
nije drugačije uređeno.
Članak 115.
(1) Doprinosi se obračunavaju s obračunom primitaka i dospijevaju na naplatu
istodobno s isplatom primitka.
(2) Iznimno od odredbe stavka 1. ovoga članka, prema primitku iz članka 112.
ovoga Zakona doprinosi se obračunavaju i dospijevaju na naplatu u roku od osam
dana od dana kada je primitak ostvaren, a prema primitku koji se daje u naravi
ili u pravu doprinosi se obračunavaju i dospijevaju na naplatu do posljednjeg
dana u mjesecu u kojem je primitak ostvaren.
(3) Primitak naplaćen u inozemnoj valuti preračunava se u kunsku vrijednost na
način kako je to uređeno propisima o porezu na dohodak.
Članak 116.
(1) Doprinose obračunane iz osnovice isplatitelj primitka obustavlja od primitka
i plaća u ime i u korist osiguranika, a doprinose obračunane na osnovicu
isplatitelj primitka plaća u svoje ime a u korist osiguranika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
Članak 117.
Odredbe o obvezi doprinosa prema drugom dohotku na način kako je propisano
člankom 111. do 116. ovoga Zakona odnose se i na primitke što ih ostvaruje osoba
koja nije osiguranik po osnovi drugog dohotka jer je osigurana po nekoj drugoj
od osnova obveznih osiguranja.
1.21. Za osiguranika po osnovi produženoga mirovinskog osiguranja
Članak 118.
(1) Osiguranik po osnovi produženoga mirovinskog osiguranja (članak 9. stavak 1.
točka 21.) obveznik je doprinosa i obveznik plaćanja doprinosa za osobno
osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 119.
Doprinosi se obračunavaju na osnovicu prema mjesečnoj osnovici iz članka 120.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
Članak 120.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 121.
Doprinosi dospijevaju na naplatu do 15. dana u mjesecu za prethodni mjesec.
1.22. Za osiguranika po osnovi produženoga mirovinskog osiguranja – bračnog
druga profesionalnog, odnosno ugovornog diplomata
Članak 122.
Za osiguranika po osnovi produženoga mirovinskog osiguranja – bračnog druga
profesionalnog, odnosno ugovornog diplomata (članak 9. stavak 1. točka 22.)
obveznik doprinosa te obveznik obračunavanja i obveznik plaćanja doprinosa jest
poslodavac profesionalnog, odnosno ugovornog diplomata – mjerodavno
ministarstvo.
Članak 123.
Doprinosi se obračunavaju na osnovicu prema mjesečnoj osnovici iz članka 124.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
Članak 124.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 125.
(1) Doprinos se obračunava i dospijeva na naplatu do 30. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.23. Za osiguranika po osnovi produženoga mirovinskog osiguranja – stalnoga
sezonskog radnika
Članak 126.
Za osiguranika po osnovi produženoga mirovinskog osiguranja – stalnoga sezonskog
radnika (članak 9. stavak 1. točka 23.) obveznik doprinosa te obveznik
obračunavanja i obveznik plaćanja doprinosa jest poslodavac.
Članak 127.
Doprinosi se obračunavaju na osnovicu prema mjesečnoj osnovici iz članka 128.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja).
Članak 128.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 129.
(1) Doprinos se obračunava i dospijeva na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.24. Za osiguranika po osnovi mirovine ili invalidnine iz inozemstva
Članak 130.
(1) Osiguranik po osnovi mirovine ili invalidnine iz inozemstva (članak 9.
stavak 1. točka 24.) obveznik je doprinosa i obveznik plaćanja doprinosa za
osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 131.
Doprinos se obračunava na osnovicu prema mjesečnoj osnovici iz članka 132. ovoga
Zakona, i to doprinos za zdravstveno osiguranje.
Članak 132.
Mjesečna osnovica iznos je mirovine ili invalidnine, ali ne može biti niža od
najniže mjesečne osnovice niti viša od iznosa prosječne plaće.
Članak 133.
(1) Podatak o iznosu mirovine i invalidnine osiguranik dokazuje u postupku
prijave na osiguranje, odnosno u postupku utvrđivanja statusa u obveznom
zdravstvenom osiguranju.
(2) Mirovina ili invalidnina koja se zaprimi u inozemnoj valuti preračunava se u
kunsku vrijednost prema srednjem tečaju Hrvatske narodne banke na dan stjecanja
svojstva osiguranika.
(3) Ako se promijeni srednji tečaj kune za inozemnu valutu u kojoj se isplaćuje
mirovina ili invalidnina, i to za više od 5% u odnosu na iznos mjesečne osnovice
utvrđene sukladno stavku 2. ovoga članka, Porezna uprava može, na zahtjev
osiguranika ili po službenoj dužnosti, utvrditi novi iznos osnovice s početkom
primjene za godinu koja slijedi iza godine u kojoj je promjena nastala.
Članak 134.
Doprinos dospijeva na naplatu do 15. dana u mjesecu za prethodni mjesec.
1.25. Za osiguranika po osnovi učenika srednjih škola i redovitih studenata
visokih učilišta koji nisu osigurani kao članovi obitelji osiguranika
Članak 135.
Za osiguranika po osnovi učenika srednjih škola i redovitih studenata visokih
učilišta koji nisu osigurani kao članovi obitelji osiguranika (članak 9. stavak
1. točka 25.) obveznik doprinosa, obveznik obračunavanja i obveznik plaćanja
doprinosa jest srednja škola za učenike srednjih škola te visoko učilište za
redovite studente koji su izvršili prijavu osiguranika na obvezno zdravstveno
osiguranje.
Članak 136.
Doprinos se obračunava na osnovicu prema mjesečnoj osnovici iz članka 137. ovoga
Zakona, i to doprinos za zdravstveno osiguranje.
Članak 137.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 138.
(1) Doprinos se obračunava i dospijeva na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.26. Za osiguranika po osnovi osobe koja je prekinula rad a bivši ju je
poslodavac uputio na obrazovanje ili stručno usavršavanje
Članak 139.
Za osiguranika po osnovi osobe koja je prekinula rad a bivši ju je poslodavac
uputio na obrazovanje ili stručno usavršavanje (članak 9. stavak 1. točka 26.)
obveznik doprinosa te obveznik obračunavanja i obveznik plaćanja doprinosa jest
pravna ili fizička osoba ili drugi poslovni subjekt koji je izvršio prijavu
osiguranika na obvezno zdravstveno osiguranje.
Članak 140.
Doprinos se obračunava na osnovicu prema mjesečnoj osnovici iz članka 141. ovoga
Zakona, i to doprinos za zdravstveno osiguranje.
Članak 141.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 142.
(1) Doprinos se obračunava i dospijeva na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.27. Za osiguranika po osnovi osobe koju je pravna ili fizička osoba, prije
stupanja u radni odnos, uputila na praktični rad
Članak 143.
Za osiguranika po osnovi osobe koju je pravna ili fizička osoba, prije stupanja
u radni odnos, uputila na praktični rad (članak 9. stavak 1. točka 27.) obveznik
doprinosa te obveznik obračunavanja i obveznik plaćanja doprinosa jest pravna
ili fizička osoba ili drugi poslovni subjekt koji je izvršio prijavu osiguranika
na obvezno zdravstveno osiguranje i na zdravstveno osiguranje zaštite zdravlja
na radu.
Članak 144.
Doprinosi se obračunavaju na osnovicu prema mjesečnoj osnovici iz članka 145.
ovoga Zakona, i to:
1. doprinos za zdravstveno osiguranje
2. doprinos za zdravstveno osiguranje zaštite zdravlja na radu.
Članak 145.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 146.
(1) Doprinos se obračunava i dospijeva na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.28. Za osiguranika po osnovi osobe upućene u inozemstvo u sklopu međunarodne
tehničko-prosvjetne i kulturne suradnje
Članak 147.
Za osiguranika po osnovi osobe upućene u inozemstvo u sklopu međunarodne
tehničko-prosvjetne i kulturne suradnje (članak 9. stavak 1. točka 28.) obveznik
doprinosa te obveznik obračunavanja i obveznik plaćanja doprinosa jest pravna
ili fizička osoba ili drugi poslovni subjekt koji je izvršio prijavu osiguranika
na obvezno zdravstveno osiguranje.
Članak 148.
Doprinosi se obračunavaju na osnovicu prema mjesečnoj osnovici iz članka 149.
ovoga Zakona, i to:
1. doprinos za zdravstveno osiguranje
2. doprinos za zdravstveno osiguranje zaštite zdravlja na radu.
Članak 149.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 150.
(1) Doprinosi se obračunavaju i dospijevaju na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
1.29. Za osiguranika po osnovi osobe koja zdravstveno osiguranje ne ostvaruje po
drugoj osnovi
Članak 151.
(1) Osiguranik po osnovi osobe koja zdravstveno osiguranje ne ostvaruje po
drugoj osnovi (članak 9. stavak 1. točka 29.) sam je obveznik doprinosa i
obveznik plaćanja doprinosa za osobno osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 152.
Doprinos se obračunava na osnovicu prema mjesečnoj osnovici iz članka 153. ovoga
Zakona, i to doprinos za zdravstveno osiguranje.
Članak 153.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 154.
Doprinos dospijeva na naplatu do 15. dana u mjesecu za prethodni mjesec.
1.30. Za člana obitelji osobe zaposlene u inozemstvu
Članak 155.
(1) Za člana obitelji osobe zaposlene u inozemstvu (članak 9. stavak 1. točka
30.) obveznik doprinosa i obveznik plaćanja doprinosa za svakoga pojedinog člana
obitelji jest osoba zaposlena u inozemstvu.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem za svakoga osiguranog člana
obitelji.
Članak 156.
Doprinos se obračunava na osnovicu prema mjesečnoj osnovici iz članka 157. ovoga
Zakona, i to doprinos za zdravstveno osiguranje.
Članak 157.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 158.
Doprinos dospijeva na naplatu do 15. dana u mjesecu za prethodni mjesec.
2. Obveze doprinosa za osobe osigurane na mirovinsko osiguranje u određenim
okolnostima i na zdravstveno osiguranje zaštite zdravlja na radu za slučaj
ozljede na radu i profesionalne bolesti
2.1. Za osiguranika po osnovi učenika i studenta za vrijeme rada preko
posrednika pri zapošljavanju
Članak 159.
Za osiguranika po osnovi učenika i studenta za vrijeme rada preko posrednika pri
zapošljavanju (članak 10. stavak 1. točka 1.) obveznik doprinosa te obveznik
obračunavanja i obveznik plaćanja doprinosa jest posrednik pri zapošljavanju
učenika i redovitih studenata.
Članak 160.
Doprinosi se obračunavaju na osnovicu prema osnovici iz članka 161. ovoga
Zakona, i to:
1. posebni doprinos za mirovinsko osiguranje za osobe osigurane u određenim
okolnostima
2. posebni doprinos za zdravstveno osiguranje zaštite zdravlja na radu.
Članak 161.
Osnovica za obračun doprinosa jest svaki pojedinačni primitak koji se isplaćuje
za rad pojedinog učenika ili studenta.
Članak 162.
(1) Doprinosi se obračunavaju s obračunom primitaka i dospijevaju na naplatu
istodobno s isplatom primitka.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
2.2. Za ostale osobe
Članak 163.
Za ostale osobe osiguranje na mirovinsko osiguranje u određenim okolnostima i na
zdravstveno osiguranje zaštite zdravlja na radu za slučaj ozljede na radu i
profesionalne bolesti (članak 10. stavak 1.) obveznici doprinosa te obveznici
obračunavanja i plaćanja jesu:
1. za osiguranike po osnovi učenika i studenata na dodiplomskom studiju za
vrijeme praktične nastave i za vrijeme stručne prakse kod poslodavaca i stručnih
putovanja (članak 10. stavak 1. točka 2.) te za osiguranike po osnovi djece i
mladeži sa smetnjama u tjelesnom i duševnom razvoju na praktičnoj nastavi ili na
obveznom praktičnom radu u pravnoj osobi za osposobljavanje (članak 10. stavak
1. točka 4.), obveznik doprinosa i obveznik plaćanja doprinosa jest Republika
Hrvatska putem ministarstva mjerodavnog za obrazovanje, a obveznik obračunavanja
jest škola i/ili visokoškolska ustanova i/ili druga ustanova koja osiguranika
upućuje na praktičnu nastavu ili stručnu praksu, odnosno na stručno putovanje
ili obvezan praktični rad;
2. za osiguranike po osnovi nezaposlene osobe za vrijeme stručnog
osposobljavanja ili profesionalne rehabilitacije, na koje ih je uputila nadležna
služba zapošljavanja (članak 10. stavak 1. točka 3.), obveznik doprinosa te
obveznik obračunavanja i plaćanja doprinosa jest Hrvatski zavod za
zapošljavanje;
3. za ostale osiguranike u određenim okolnostima (članak 10. stavak 1. točke 5.
do 15.) obveznik doprinosa te obveznik obračunavanja i plaćanja doprinosa jest
tijelo državne uprave ili javna ustanova, druga pravna ili fizička osoba ili
drugi poslovni subjekt koji imaju obvezu izvršiti prijavu osiguranika na
osiguranje.
Članak 164.
Doprinosi se obračunavaju na osnovicu prema mjesečnoj osnovici iz članka 165.
ovoga Zakona, i to:
1. posebni doprinos za mirovinsko osiguranje za osobe osigurane u određenim
okolnostima (za osiguranika toga osiguranja)
2. posebni doprinos za zdravstveno osiguranje zaštite zdravlja na radu (za
osiguranika toga osiguranja).
Članak 165.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 166.
(1) Doprinosi se obračunavaju i dospijevaju na naplatu do 15. dana u mjesecu za
prethodno tromjesečje.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
(3) O vrsti i iznosu obveze doprinosa te osnovici prema kojoj je doprinos
obračunan i drugim podacima obveznik obračunavanja iz članka 163. ovoga Zakona,
sastavlja izvješće i dostavlja obvezniku plaćanja doprinosa.
3. Obveze doprinosa za osiguranje radi zdravstvene zaštite stranaca
3.1. Za osiguranika po osnovi stranca
Članak 167.
(1) Osiguranik zdravstvenog osiguranja po osnovi stranca (članak 11. stavak 1.
točka 1.) obveznik je doprinosa i obveznik plaćanja doprinosa za osobno
osiguranje.
(2) Obvezu doprinosa, vrste i mjesečne iznose doprinosa te razdoblje na koje se
obveza odnosi utvrđuje Porezna uprava rješenjem.
Članak 168.
Doprinos se obračunava na osnovicu, prema mjesečnoj osnovici iz članka 169.
ovoga Zakona, i to doprinos za zdravstveno osiguranje.
Članak 169.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 170.
Doprinos dospijeva na naplatu do 15. dana u mjesecu za prethodni mjesec.
3.2. Za osiguranika po osnovi člana obitelji stranca
Članak 171.
(1) Za osiguranika po osnovi člana obitelji stranca (članak 11. stavak 1. točka
2.) obveznik doprinosa i obveznik plaćanja doprinosa za osiguranje svakoga
pojedinog člana obitelji jest nositelj osiguranja – stranac koji je člana
obitelji prijavio na obvezno zdravstveno osiguranje.
(2) Obvezu doprinosa, vrste i mjesečne iznose doprinosa za svakoga osiguranog
člana obitelji te razdoblje na koje se obveza odnosi utvrđuje Porezna uprava
rješenjem.
Članak 172.
Doprinos se obračunava na osnovicu prema mjesečnoj osnovici iz članka 173. ovoga
Zakona, i to doprinos za zdravstveno osiguranje.
Članak 173.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 174.
Doprinos dospijeva na naplatu do 15. dana u mjesecu za prethodni mjesec.
3.3. Za osiguranika po osnovi stranca za kojega troškove zdravstvene zaštite
snosi davatelj stipendije
Članak 175.
Za osiguranika po osnovi stranca na školovanju, specijalizaciji ili znanstvenom
istraživanju kao stipendist tijela državne vlasti Republike Hrvatske ili pravne
osobe za čije zdravstveno osiguranje doprinose plaća davatelj stipendije (članak
11. stavak 1. točka 3.) obveznik doprinosa te obveznik obračunavanja i obveznik
plaćanja doprinosa jest pravna ili fizička osoba ili drugi subjekt koji je
izvršio prijavu osiguranika na obvezno zdravstveno osiguranje.
Članak 176.
Doprinos se obračunava na osnovicu prema mjesečnoj osnovici iz članka 177. ovoga
Zakona, i to doprinos za zdravstveno osiguranje.
Članak 177.
Mjesečna osnovica za obračun doprinosa umnožak je iznosa prosječne plaće i
koeficijenta 0,35.
Članak 178.
(1) Doprinos se obračunava i dospijeva na naplatu do 15. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
V. OBVEZE DOPRINOSA PREMA NAKNADI PLAĆE
Članak 179.
(1) Za osiguranika koji pravo na naknadu plaće za vrijeme bolovanja ostvaruje na
teret sredstava nositelja obveznoga zdravstvenog osiguranja obveznik doprinosa
te obveznik obračunavanja i obveznik plaćanja jest Hrvatski zavod za obvezno
zdravstveno osiguranje.
(2) Za osiguranika koji pravo na naknadu plaće za vrijeme bolovanja ostvaruje na
teret sredstava državnog proračuna, prema posebnom propisu, obveznik doprinosa
jest Republika Hrvatska, putem ministarstva mjerodavnog za obitelj a obveznik
obračunavanja i plaćanja jest ministarstvo mjerodavno za obitelj.
(3) Za osiguranika koji pravo na naknadu plaće za vrijeme bolovanja ostvaruje na
teret sredstava zdravstvenog osiguranja zaštite zdravlja na radu obveznik
doprinosa te obveznik obračunavanja i plaćanja doprinosa jest Hrvatski zavod za
zdravstveno osiguranje zaštite zdravlja na radu.
(4) Za osiguranika koji pravo na naknadu plaće ostvaruje na teret sredstava
mirovinskog osiguranja na temelju generacijske solidarnosti obveznik doprinosa
te obveznik obračunavanja i obveznik plaćanja doprinosa jest Hrvatski zavod za
mirovinsko osiguranje.
(5) Za osiguranika koji ostvaruje pravo na plaćeni dopust ili na rad s polovicom
punoga radnog vremena poradi njege djeteta s teškoćama u razvoju, te po toj
osnovi ostvaruje pravo na naknadu plaće na teret sredstava socijalne skrbi,
obveznik doprinosa te obveznik obračunavanja i plaćanja doprinosa jest
mjerodavni centar za socijalnu skrb koji je osiguraniku utvrdio to pravo,
odnosno drugo tijelo javne uprave koje osiguraniku isplaćuje naknadu plaće po
toj osnovi.
Članak 180.
Doprinos se obračunava na osnovicu prema mjesečnoj osnovici iz članka 181. ovoga
Zakona, i to doprinos za mirovinsko osiguranje na temelju individualne
kapitalizirane štednje (za osiguranika tog osiguranja).
Članak 181.
Mjesečna osnovica za obračun doprinosa jest iznos naknade plaće za određeni
mjesec.
Članak 182.
(1) Obveza doprinosa prema naknadi plaće obračunava se za svaki mjesec za koji
se ostvaruje pravo i dospijeva na naplatu istodobno s isplatom naknade plaće
osiguraniku ili istodobno s povratom naknade plaće poslodavcu.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
VI. OBVEZE DOPRINOSA PO OSNOVI OBAVLJANJA DRUGE DJELATNOSTI
Članak 183.
(1) Osoba koja obavlja drugu djelatnost iz članka 7. točke 6. ovoga Zakona
obveznik je doprinosa i obveznik plaćanja doprinosa utvrđenog po toj osnovi.
(2) Iznos godišnje osnovice, vrste i godišnje iznose doprinosa te razdoblje na
koje se obveza odnosi utvrđuje Porezna uprava rješenjem.
Članak 184.
Doprinosi se obračunavaju na osnovicu prema godišnjoj osnovici iz članka 185.
ovoga Zakona, i to:
1. doprinos za mirovinsko osiguranje
2. doprinos za mirovinsko osiguranje na temelju individualne kapitalizirane
štednje (za osiguranika tog osiguranja)
3. doprinos za zdravstveno osiguranje.
Članak 185.
(1) Godišnja osnovica za obračun doprinosa obvezniku koji, prema propisima o
porezu na dohodak, od druge djelatnosti utvrđuje dohodak jest dohodak ostvaren u
poreznom razdoblju – razlika između poslovnih primitaka i poslovnih izdataka ili
dohodak utvrđen procjenom, u skladu s odredbama Općega poreznog zakona, prije
umanjenja dohotka za preneseni gubitak i ostalih umanjenja dohotka prema
propisima o porezu na dohodak i posebnim propisima.
(2) Godišnja osnovica za obračun doprinosa obvezniku koji, prema propisima o
porezu na dobit, od druge djelatnosti utvrđuje dobit jest dobit ostvarena u
poreznom razdoblju – razlika između prihoda i rashoda ili dobit utvrđena
procjenom, u skladu s odredbama Općega poreznog zakona, prije umanjenja za
preneseni gubitak i ostalih umanjenja dobiti prema propisima o porezu na dobit i
posebnim propisima.
(3) Godišnja osnovica za obračun doprinosa obvezniku koji, prema propisima o
porezu na dohodak, od druge djelatnosti porez na dohodak plaća prema paušalnom
dohotku jest paušalni dohodak utvrđen za isto razdoblje prema propisima o porezu
na dohodak.
Članak 186.
(1) Godišnja osnovica može iznositi najviše do umnoška iznosa prosječne plaće,
koeficijenta 0,65 i brojke 12.
(2) Kada se doprinosi obračunavaju prema godišnjoj osnovici a razdoblje u kojem
je obveznik doprinosa obavljao drugu djelatnost kraće je od godine dana, najviši
iznos godišnje osnovice razmjeran je broju mjeseci u kojima je obveznik
doprinosa obavljao drugu djelatnost u odnosu na brojku 12.
(3) U broj mjeseci obavljanja druge djelatnosti iz stavka 2. ovoga članka računa
se svaki puni mjesec obavljanja druge djelatnosti uvećan za posljednji mjesec,
bez obzira na broj dana obavljanja druge djelatnosti u tom mjesecu te bez
umanjenja za mjesece u kojima je djelatnost privremeno obustavljena i mjesece u
kojima je korišteno pravo na bolovanje.
(4) Iznimno od odredbe stavka 3. ovoga članka, u broj mjeseci obavljanja druge
djelatnosti obvezniku doprinosa se koji od te djelatnosti porez na dohodak plaća
prema paušalnom dohotku ne uzima razdoblje u kojem je privremeno obustavio
obavljanje druge djelatnosti, sukladno propisu o obrtu.
(5) Odredbe stavka 2. i 3. ovoga članka ne primjenjuju se na obveznika doprinosa
koji ostvari primitke po osnovi samostalne djelatnosti iz članka 18. stavka 1.
točke 3. Zakona o porezu na dohodak.
Članak 187.
Godišnja obveza doprinosa dospijeva na naplatu u roku od 15 dana od dana
uručenja rješenja obvezniku.
VII. OSTALE OBVEZE DOPRINOSA
1. Obveza posebnog doprinosa za korištenje zdravstvene zaštite u inozemstvu
Članak 188.
Za osiguranika obveznoga zdravstvenog osiguranja, a radi prava na korištenje
zdravstvene zaštite u inozemstvu, obveznik posebnog doprinosa za korištenje
zdravstvene zaštite u inozemstvu te obveznik obračunavanja i plaćanja toga
doprinosa su:
1. poslodavac: za osiguranika po osnovi radnog odnosa – izaslanog radnika,
2. poslodavac: za osiguranika po osnovi radnog odnosa – koji službeno boravi u
inozemstvu,
3. poslodavac: za osiguranika po osnovi radnog odnosa – koji boravi na službenom
putu u inozemstvu,
4. predstavničko tijelo ili izvršno tijelo državne vlasti, jedinice područne
(regionalne) samouprave ili jedinice lokalne samouprave: za osiguranika po
osnovi izabrane ili imenovane osobe – koji službeno boravi u inozemstvu,
5. predstavničko tijelo ili izvršno tijelo državne vlasti, jedinice područne
(regionalne) samouprave ili jedinice lokalne samouprave: za osiguranika po
osnovi izabrane ili imenovane osobe – koji boravi na službenom putu u
inozemstvu,
6. isplatitelj primitka od kojega se utvrđuje drugi dohodak: za primatelja koji
po osnovi tog primitka boravi na službenom putu u inozemstvu,
7. osiguranik po osnovi obavljanja samostalnih djelatnosti iz članka 9. stavka
1. točke 9. do 13. ovoga Zakona kada osobno boravi na službenom putu u
inozemstvu,
8. osiguranik po osnovi obavljanja samostalne djelatnosti iz članka 9. stavka 1.
točaka 9. do 13. ovoga Zakona koji, sukladno propisima o obveznim osiguranjima,
ima status izaslanog radnika sam je obveznik posebnog doprinosa za korištenje
zdravstvene zaštite u inozemstvu te obveznik obračunavanja i plaćanja toga
doprinosa i obveznik izvješćivanja.
Članak 189.
(1) Za osobu koja privatno boravi u inozemstvu, a radi prava na korištenje
zdravstvene zaštite u inozemstvu, obveznik posebnog doprinosa za zdravstvenu
zaštitu u inozemstvu te obveznik plaćanja toga doprinosa za razdoblje u kojem
boravi u inozemstvu jest sam osiguranik ili druga pravna ili fizička osoba ili
drugi subjekt koji je izvršio prijavu osiguranika na osiguranje.
(2) Za osiguranika iz stavka 1. ovoga članka doprinos obračunava Hrvatski zavod
za obvezno zdravstveno osiguranje prije njegova polaska u inozemstvo.
Članak 190.
Doprinos se obračunava na osnovicu prema mjesečnim osnovicama iz članka 191.
ovoga Zakona, i to posebni doprinos za korištenje zdravstvene zaštite u
inozemstvu.
Članak 191.
(1) Za osiguranika iz članka 188. stavka 1. točke 1. ovoga Zakona – izaslanog
radnika doprinos se obračunava prema mjesečnoj osnovici za obračun doprinosa
izaslanog radnika iz članka 37. stavka 1. ovoga Zakona.
(2) Za osiguranika iz članka 188. stavka 1. točke 2. ovoga Zakona doprinos se
obračunava prema mjesečnoj osnovici – plaći iz članka 21. stavka 1. ovoga
Zakona, a za osiguranika iz članka 188. stavka 1. točke 4. ovoga Zakona prema
mjesečnoj osnovici – plaći iz članka 29. stavka 1. ovoga Zakona. Ako se za
vrijeme službenog boravka u inozemstvu ne isplaćuje plaća, tada se posebni
doprinos za osiguranike iz ovoga stavka obračunava prema iznosu prosječne plaće.
(3) Za osiguranike iz članka 188. točke 3., 5., 6., 7. i 8. i članka 189. ovoga
Zakona osnovica za obračun doprinosa jest umnožak iznosa prosječne plaće i
koeficijenta 0,35.
Članak 192.
(1) Doprinos se obračunava i dospijeva na naplatu:
1. za osiguranika iz članka 188. točke 1. ovoga Zakona – izaslanog radnika –
doprinos se obračunava istodobno s obračunom ostalih doprinosa i dospijeva na
naplatu u roku propisanom za uplatu ostalih doprinosa za tog osiguranika;
2. za osiguranika iz članka 188. točke 2. i 4. ovoga Zakona – osiguranika koji
službeno boravi u inozemstvu – doprinos se obračunava istodobno s obračunom
ostalih doprinosa i dospijeva na naplatu u roku propisanom za uplatu ostalih
doprinosa a ako se za vrijeme službenog boravka u inozemstvu plaća ne isplaćuje
doprinosi se obračunavaju i dospijevaju na naplatu do 15. dana u mjesecu za
prethodni mjesec;
3. za osiguranika iz članka 188. točaka 3., 5., 6. i 7. ovoga Zakona –
osiguranika koji boravi u inozemstvu na službenom putu – doprinos se obračunava
i dospijeva na naplatu do 15. dana u mjesecu za prethodni mjesec;
4. za osiguranika iz članka 188. točke 8. ovoga Zakona mjesečna obveza doprinosa
dospijeva na naplatu do 15. dana u mjesecu za prethodni mjesec;
5. za osiguranika iz članka 189. ovoga Zakona doprinos dospijeva na naplatu
prije polaska na put, odnosno prije izdavanja vjerodostojne isprave kojom se
dokazuje status osiguranika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
2. Obveza dodatnog doprinosa za osiguranika po osnovi radnog odnosa čiji se staž
osiguranja računa s povećanim trajanjem
Članak 193.
Za osiguranika obveznoga mirovinskog osiguranja po osnovi radnog odnosa iz
članka 9. stavka 1. točke 1. i 3. ovoga Zakona koji je, sukladno propisima o
stažu osiguranja koji se računa s povećanim trajanjem i posebnim propisima,
zaposlen na radnome mjestu na kojemu se staž osiguranja računa s povećanim
trajanjem ili koji obavlja poslove zanimanja za koja se staž osiguranja računa s
povećanim trajanjem, obveznik dodatnog doprinosa te obveznik obračunavanja i
plaćanja doprinosa jest poslodavac.
Članak 194.
Doprinosi se obračunavaju na osnovicu prema mjesečnoj osnovici – plaći iz članka
21. stavka 1. ovoga Zakona (za osiguranika po osnovi radnog odnosa), odnosno
prema mjesečnoj osnovici iz članka 37. stavka 1. ovoga Zakona (za osiguranika po
osnovi izaslanog radnika), i to:
1. dodatni doprinos za mirovinsko osiguranje za staž osiguranja s povećanim
trajanjem
2. dodatni doprinos za mirovinsko osiguranje na temelju individualne
kapitalizirane štednje za staž osiguranja s povećanim trajanjem (za osiguranika
toga osiguranja).
Članak 195.
(1) Doprinosi se obračunavaju istodobno s obračunom ostalih doprinosa prema
plaći odnosno prema osnovici za izaslanoga radnika i dospijevaju na naplatu
istodobno s ostalim doprinosima koji se obračunavaju prema plaći, odnosno prema
osnovici za izaslanog radnika.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
3. Obveza dodatnog doprinosa za osiguranika – osobu s invaliditetom kojem se
staž osiguranja računa s povećanim trajanjem
Članak 196.
(1) Za osiguranika obveznoga mirovinskoga osiguranja, neovisno o tome po kojoj
je osnovi osiguran – osobu s invaliditetom iz članka 7. Zakona o stažu
osiguranja koji se računa s povećanim trajanjem, obveznik je doprinosa i
obveznik plaćanja doprinosa Republika Hrvatska za koju plaćanje obavlja Hrvatski
zavod za mirovinsko osiguranje.
(2) Obveznik obračunavanja doprinosa jest Hrvatski zavod za mirovinsko
osiguranje.
Članak 197.
Doprinos se obračunava na osnovicu prema mjesečnoj osnovici iz članka 198. ovoga
Zakona, i to dodatni doprinos za mirovinsko osiguranje na temelju individualne
kapitalizirane štednje za staž osiguranja s povećanim trajanjem (za osiguranika
mirovinskog osiguranja na temelju individualne kapitalizirane štednje) a koji se
obračunava po stopi od 2,01% sukladno odredbi članka 17. stavka 2. ovoga Zakona.
Članak 198.
Osnovica za obračun doprinosa jest iznos prosječne plaće.
Članak 199.
(1) Doprinos se obračunava i dospijeva na naplatu do 30. dana u mjesecu za
prethodni mjesec.
(2) O vrsti i iznosu obveze doprinosa, osnovici prema kojoj su doprinosi
obračunani, razdoblju na koje se obveza odnosi i o drugim podacima koje utvrdi,
obveznik obračunavanja sastavlja obračunsku ispravu za svakoga osiguranika te
sastavlja izvješće i dostavlja ga Poreznoj upravi. Način i rok te oblik i
sadržaj izvješća propisat će ministar financija.
VIII. POSEBNE ODREDBE O OSNOVICAMA I OBVEZI DOPRINOSA
1. Obveza doprinosa prema najnižoj mjesečnoj osnovici
Članak 200.
(1) Za osiguranike po osnovi radnog odnosa te izaslanog radnika i izabrane ili
imenovane osobe koji s poslodavcem imaju ugovoren rad u punom radnom vremenu, za
razdoblje provedeno u obveznim osiguranjima po toj osnovi u trajanju od mjesec
dana, ako je mjesečna osnovica – iznos plaće uvećan za ostale primitke koji se
odnose na naknadu za rad u mjesecu na koji se odnosi plaća, niža od najniže
mjesečne osnovice, obveza je obračunati i uplatiti sve doprinose prema najnižoj
mjesečnoj osnovici.
(2) Za osiguranika iz stavka 1. ovoga članka koji s poslodavcem ima ugovoren rad
u nepunom radnom vremenu, za razdoblje provedeno u obveznim osiguranjima po toj
osnovi iznos najniže mjesečne osnovice razmjeran je broju ugovorenih tjednih
sati rada u odnosu na puno radno vrijeme od 40 sati tjedno, odnosno u odnosu na
tjedni broj sati rada poslodavca čije je tjedno radno vrijeme kraće od 40 sati.
(3) Najniža mjesečna osnovica umnožak je iznosa prosječne plaće i koeficijenta
0,35.
Članak 201.
Najniža mjesečna osnovica primjenjuje se za obračun doprinosa i za sve
osiguranike i za sve slučajeve za koje ovim Zakonom nije propisana drugačija
osnovica.
2. Razmjerni iznos osnovice i viša osnovica za obračun doprinosa
Članak 202.
Kada je mjesečna osnovica propisana kao umnožak iznosa prosječne plaće i
određenoga koeficijenta, a razdoblje u osiguranju kraće je od mjesec dana, iznos
osnovice za taj mjesec razmjeran je broju dana u osiguranju u odnosu na ukupan
broj dana toga mjeseca.
Članak 203.
(1) Obveznik doprinosa kojemu je osnovica za obračun doprinosa propisana u
mjesečnom iznosu kao umnožak iznosa prosječne plaće i određenoga koeficijenta, a
sam je obveznik doprinosa za svoje osiguranje, može izabrati višu osnovicu za
obračun doprinosa od mjesečne osnovice propisane za osnovu po kojoj je osiguran.
(2) Radi izbora više osnovice, osiguranik može izabrati viši koeficijent za
izračun više osnovice, a to mogu biti koeficijenti: 1,0 ili 2,0 ili 3,0 ili 4,0
ili 5,0 ili 6,0.
(3) Viša mjesečna osnovica primjenjuje se za obračun svih doprinosa koji su
propisani prema osnovi osiguranja osiguranika koji je izabrao višu osnovicu.
(4) Obveza doprinosa prema višoj mjesečnoj osnovici nastaje od prvoga dana
sljedećeg mjeseca nakon podnošenja zahtjeva i prestaje posljednjeg dana u
mjesecu u kojem je podnesen zahtjev za prestanak obveze prema višoj osnovici.
(5) Način postupka radi odabira više osnovice za obračun doprinosa propisat će
ministar financija.
3. Najviša mjesečna osnovica
Članak 204.
(1) Za osiguranika pojedinca i za određeni mjesec u mirovinskom osiguranju
obveza je obračuna i plaćanja doprinosa za mirovinsko osiguranje na temelju
generacijske solidarnosti i za mirovinsko osiguranje na temelju individualne
kapitalizirane štednje do iznosa najviše mjesečne osnovice propisane za godinu
na koju se taj mjesec odnosi. Obveza doprinosa do najviše mjesečne osnovice
primjenjuje se bez obzira na broj dana provedenih u osiguranju određenog
mjeseca.
(2) Najviša mjesečna osnovica utvrđuje se i primjenjuje za obračun doprinosa, i
to:
1. za osiguranika po osnovi radnog odnosa prema osnovici iz članka 21. stavka 1.
ovoga Zakona,
2. za osiguranika po osnovi izabrane i imenovane osobe prema osnovici iz članka
29. stavka 1. ovoga Zakona i
3. za osiguranika po osnovi izaslanog radnika prema osnovici iz članka 37.
stavka 1. ovoga Zakona.
(3) Najviša mjesečna osnovica utvrđuje se i primjenjuje i za obračun dodatnih
doprinosa na osnovicu za mirovinsko osiguranje na temelju generacijske
solidarnosti i mirovinsko osiguranje na temelju individualne kapitalizirane
štednje za osiguranika čiji se staž mirovinskog osiguranja računa s povećanim
trajanjem.
Članak 205.
Najviša mjesečna osnovica umnožak je iznosa prosječne plaće i koeficijenta 6,0.
4. Najviša godišnja osnovica
Članak 206.
(1) Za osiguranika pojedinca i za određenu godinu u mirovinskom osiguranju
obveza je obračunavanja i plaćanja doprinosa za mirovinsko osiguranje na temelju
generacijske solidarnosti do iznosa najviše godišnje osnovice propisane za istu
godinu. Obveza je obračuna i plaćanja doprinosa do iznosa najviše godišnje
osnovice bez obzira na broj dana provedenih u osiguranju te godine.
(2) Najvišu godišnju osnovicu za pojedinog osiguranika utvrđuje Porezna uprava
te u postupku godišnjeg obračuna utvrđuje obvezu i obračunava doprinos prema
najvišoj godišnjoj osnovici.
(3) Iznimno od odredbe stavka 2. ovoga članka, najvišu godišnju osnovicu mogu
utvrditi i primijeniti je za obračun doprinosa i:
1. poslodavci pri obračunu doprinosa prema plaći iz članka 21. stavka 1. ovoga
Zakona i prema ostalim primicima iz članka 22. stavka 1. ovoga Zakona što ih
isplaćuju osiguranicima po osnovi radnog odnosa ako se plaća i ostali primici
odnose na isto obračunsko razdoblje (godinu),
2. predstavnička tijela ili izvršna tijela državne vlasti, jedinice područne
(regionalne) samouprave ili jedinice lokalne samouprave pri obračunu doprinosa
prema plaći iz članka 29. stavka 1. ovoga Zakona i ostalim primicima iz članka
30. ovoga Zakona što ih isplaćuju osiguranicima po osnovi imenovanih ili
izabranih osoba ako se plaća i ostali primici odnose na isto obračunsko
razdoblje (godinu),
3. poslodavci izaslanih radnika pri obračunu doprinosa prema izvedenoj mjesečnoj
osnovici iz članka 37. stavka 1. ovoga Zakona i ostalim primicima iz članka 38.
ovoga Zakona što ih isplaćuju osiguranicima po osnovi izaslanog radnika ako se
mjesečna osnovica i ostali primici odnose na isto obračunsko razdoblje (godinu),
4. isplatitelji primitaka od kojih se utvrđuje drugi dohodak pri obračunu
doprinosa prema primicima od kojih se utvrđuje drugi dohodak iz članka 114.
ovoga Zakona.
(4) Najvišu godišnju osnovicu mogu utvrditi i primijeniti je za obračun
doprinosa i Porezna uprava i Financijska policija kada, u postupku nadzora
poslovnog subjekta – poslodavca ili isplatitelja primitaka od kojih se utvrđuje
drugi dohodak utvrđuju osnovicu za obračun doprinosa za određeno razdoblje i za
određenog osiguranika.
Članak 207.
(1) Poslodavci i druge osobe iz članka 206. stavka 3. ovoga Zakona mogu pri
obračunu doprinosa za osiguranika pojedinca primijeniti najvišu godišnju
osnovicu kada je za toga osiguranika od istoga obveznika obračunavanja za
određeno razdoblje obračuna doprinosa (kalendarsku godinu) ispunjena obveza te
su doprinosi za mirovinsko osiguranje na temelju generacijske solidarnosti
obračunani i uplaćeni do iznosa najviše godišnje osnovice. Porezna uprava i
Financijska policija mogu, u postupku nadzora, primijeniti najvišu godišnju
osnovicu pa obveze doprinosa utvrditi do iznosa najviše godišnje osnovice i u
slučaju kada nije ispunjena obveza da su doprinosi do najviše godišnje osnovice
i plaćeni.
(2) Prema plaći i ostalim primicima osiguranika te prema primicima od kojih se
utvrđuje drugi dohodak za osiguranika iz stavka 1. ovoga članka, koji se odnose
na isto razdoblje obračuna doprinosa (kalendarsku godinu), a obračunavaju se i
isplaćuju nakon što je ispunjen uvjet najviše godišnje osnovice, nema obveze
doprinosa za mirovinsko osiguranje na temelju generacijske solidarnosti.
Članak 208.
Najviša godišnja osnovica umnožak je iznosa prosječne plaće, koeficijenta 6,0 i
brojke 12.
IX. IZNIMKE OD OBVEZE DOPRINOSA I OBVEZE U SLUČAJU PROMJENE NAČINA UTVRĐIVANJA
OPOREZIVA DOHOTKA
1. Iznimka od obveze doprinosa prema primicima od kojih se utvrđuje drugi
dohodak ili dohodak od nesamostalnog rada
Članak 209.
(1) Iznimno od odredaba članka 111. do 117. ovoga Zakona, ne postoji obveza
doprinosa prema primicima od kojih se utvrđuje drugi dohodak ili dohodak od
nesamostalnog rada, i to prema sljedećim vrstama primitaka:
1. naknada za isporučeno autorsko pravo i/ili srodna prava,
2. naknada za isporučeno umjetničko djelo,
3. nagrada za rad učeniku, odnosno nagrada redovitom studentu za vrijeme
praktičnog rada i naukovanja,
4. primitak za rad učenika, odnosno studenta preko posrednika pri zapošljavanju
učenika i redovitih studenata,
5. stipendija učeniku odnosno studentu,
6. športska stipendija,
7. potpora obitelji za slučaj smrti radnika,
8. potpora za školovanje djetetu bivšeg radnika ili poginulog branitelja iz
Domovinskog rata do 15. godine života, odnosno do završetka osmogodišnjeg
školovanja,
9. stalna mjesečna nagrada koja se isplaćuje članu Hrvatske akademije znanosti i
umjetnosti, sukladno posebnom propisu,
10. naknada športskom sucu i delegatu,
11. novčane pomoći i pomoći u naravi što ih, na temelju odredaba svojih općih
akata, isplaćuju ili daju općina, grad, županija i Grad Zagreb u svrhu zaštite
majčinstva, roditeljske njege novorođenog djeteta, podizanja i odgoja djeteta a
koje su namijenjene roditelju ili drugoj osobi koja se brine o djetetu, sukladno
posebnom propisu,
12. primitak za rad osobe mlađe od 15 godina života,
13. renta koju bivši poslodavac isplaćuje po sudskoj presudi članu obitelji
bivšeg radnika,
14. novčana naknada koju mobiliziranom a nezaposlenom građaninu isplaćuje tijelo
koje je naložilo mobilizaciju, sukladno posebnom propisu i
15. primitak od kojega se utvrđuje drugi dohodak isplaćen umirovljeniku.
(2) Odredbe stavka 1. ovoga članka ne odnose se na obvezu posebnog doprinosa za
zdravstveno osiguranje za pravo na korištenje zdravstvene zaštite u inozemstvu u
slučaju kada primatelj na osnovi ostvarenih primitaka iz stavka 1. ovoga članka,
po nalogu isplatitelja primitka, boravi na službenom putu u inozemstvu.
(3) Način dokazivanja da je riječ o primicima iz stavka 1. ovoga članka propisat
će ministar financija.
(4) Iznimno, odredbe stavka 1. točaka 1. i 2. ovoga članka ne primjenjuju se kad
primatelj, prema propisima o porezu na dohodak, promijeni način oporezivanja, pa
umjesto utvrđivanja i plaćanja poreza po odbitku, dohodak od tih primitaka
utvrđuje na način propisan za utvrđivanje dohotka od samostalne djelatnosti ili
od tih primitaka utvrđuje dobit.
2. Obveze doprinosa u slučaju promjene načina utvrđivanja oporeziva dohotka
Članak 210.
Iznimno od odredaba članaka 111. do 117. ovoga Zakona, prema primicima od kojih
se utvrđuje drugi dohodak, a isplaćuju se osobi koja se na osobni zahtjev upiše
u registar obveznika poreza na dohodak po osnovi obavljanja samostalne
djelatnosti pa prema tim primicima utvrđuje dohodak na način propisan za
utvrđivanje dohotka od samostalne djelatnosti ili prema tim primicima utvrđuje
dobit, obveza doprinosa utvrđuje se na način propisan člankom 64. do 71.,
odnosno člankom 183. do 187. ovoga Zakona, ovisno o statusu u osiguranju.
Članak 211.
(1) Iznimno od odredaba članka 111. do 117. ovoga Zakona, prema primitku po
osnovi obavljanja samostalne djelatnosti novinara te športaša ili umjetnika, a
koji su, u skladu s propisima o porezu na dohodak, promijenili način utvrđivanja
dohotka prema tim primicima pa dohodak i predujam poreza na dohodak prema tim
primicima obračunava isplatitelj primitka, nema obveze doprinosa.
(2) Primicima iz stavka 1. ovoga članka smatraju se samo oni primici koji se
odnose na naknadu za rad po osnovi djelatnosti novinara ili športaša odnosno
umjetnika, a način dokazivanja poreznog statusa isplatitelju primitka od kojega
se utvrđuje drugi dohodak, radi primjene odredbe stavaka 1. ovoga članka,
propisat će ministar financija.
3. Ostale iznimke
Članak 212.
(1) Primici od kojih se utvrđuje drugi dohodak, odnosno dohodak ili dobit
ostvarena od obavljanja druge djelatnosti, a koji su ostvareni prije smrti
obveznika doprinosa – ostavitelja, izuzimaju se od obveze pod uvjetom da obveza
doprinosa prema tim primicima nije obračunana niti evidentirana u Poreznoj
upravi niti je namirena do prije smrti ostavitelja.
(2) Ako se osnovica za obračun doprinosa temelji na plaći i ostalim primicima
ili naknadi plaće osiguranika po osnovi radnog odnosa ili izaslanog radnika,
odnosno izabrane ili imenovane osobe, a koji su ostvareni za vrijeme koje se
osiguraniku priznaje u staž mirovinskog osiguranja do njegove smrti, osnovica se
pripisuje osiguraniku te se doprinosi obračunavaju, obustavljaju i uplaćuju u
ime i za račun staža osiguranja ostavitelja, pa se u tom smislu i izvješćuje
Porezna uprava i Središnji registar osiguranika.
(3) Obvezu prema godišnjem dohotku ne utvrđuje se umirovljeniku koji dohodak od
samostalne djelatnosti ostvaruje po osnovi obavljanja domaće radinosti ili
sporednog zanimanja istodobno uz korištenje prava na mirovinu.
Članak 213.
Poslodavac te poslodavac izaslanog radnika i predstavničko tijelo ili izvršno
tijelo državne vlasti, jedinice područne (regionalne) samouprave ili jedinice
lokalne samouprave koji osiguraniku, umjesto Hrvatskog zavoda za obvezno
zdravstveno osiguranje ili Hrvatskog zavoda za zdravstveno osiguranje zaštite
zdravlja na radu, isplaćuju naknadu plaće za vrijeme bolovanja, a koja ide na
teret sredstava tih zavoda, ne obračunavaju doprinose prema isplaćenoj naknadi
plaće.
X. OBVEZE DOPRINOSA ZA STRANCE I PRIMJENA MEĐUDRŽAVNIH UGOVORA O SOCIJALNOM
OSIGURANJU
1. Obveza doprinosa za stranca iz države s kojom Republika Hrvatska nije
sklopila ugovor o socijalnom osiguranju
Članak 214.
Stranac iz države s kojom Republika Hrvatska nije sklopila međudržavni ugovor o
socijalnom osiguranju obveznik je doprinosa u skladu s odredbama ovoga Zakona,
ovisno o njegovu radnom i/ili socijalnom statusu u Republici Hrvatskoj.
2. Obveza doprinosa za stranaca iz države s kojom je Republika Hrvatska sklopila
ugovor o socijalnom osiguranju
Članak 215.
Za stranca iz države s kojom je Republika Hrvatska sklopila međudržavni ugovor o
socijalnom osiguranju obveza doprinosa ovisi o njegovu radnom i/ili socijalnom
statusu u Republici Hrvatskoj i o njegovu statusu u obveznom osiguranju te
države, ali i u skladu s odredbama tog ugovora.
3. Obveza doprinosa za državljanina Republike Hrvatske koji je obvezno osiguran
u državi s kojom je Republika Hrvatska sklopila ugovor o socijalnom osiguranju
Članak 216.
Za državljanina Republike Hrvatske koji ima uređen status u osiguranju u državi
s kojom je Republika Hrvatska sklopila međudržavni ugovor o socijalnom
osiguranju obveza doprinosa ovisi o njegovu statusu u obveznom osiguranju te
države, ali i u skladu s odredbama toga ugovora.
XI. MIROVANJE OBVEZE DOPRINOSA
1. Mirovanje obveze utvrđene rješenjem Porezne uprave
Članak 217.
(1) Obvezniku doprinosa koji je sam obveznik doprinosa za svoje osiguranje
obveza svih doprinosa utvrđenih rješenjem Porezne uprave miruje za razdoblje u
kojem koristi prava prema posebnim propisima, i to:
1. za razdoblje u kojem je na bolovanju na teret sredstava obveznoga
zdravstvenog osiguranja ili sredstava državnog proračuna,
2. za razdoblje u kojem je na bolovanju na teret sredstava zdravstvenog
osiguranja zaštite zdravlja na radu,
3. za razdoblje u kojem koristi pravo na dopust ili pravo na rad s pola punoga
radnog vremena kao roditelj djeteta s težim smetnjama u razvoju.
2) Obvezniku doprinosa iz stavka 1. točke 3. ovoga Zakona koji koristi pravo na
rad s pola punoga radnog vremena obveza doprinosa miruje u polovici iznosa
utvrđene mjesečne obveze.
(3) Obvezniku doprinosa iz stavka 1. točke 1. i 2. ovoga članka obveza doprinosa
miruje i u slučaju kada su, prema posebnim propisima, obvezniku sužena prava iz
obveznih osiguranja.
Članak 218.
(1) Mirovanje obveze doprinosa utvrđuje Porezna uprava, i to:
1. obvezniku iz članka 217. stavka 1. točke 1. ovoga Zakona na temelju podatka
Hrvatskog zavoda za obvezno zdravstveno osiguranje o početku i o prestanku
bolovanja,
2. obvezniku iz članka 217. stavka 1. točke 2. ovoga Zakona na temelju podatka
Hrvatskog zavoda za zdravstveno osiguranje zaštite zdravlja na radu o početku i
o prestanku privremene nesposobnosti za rad zbog ozljede na radu i/ili
profesionalne bolesti,
3. obvezniku iz članka 217. stavka 1. točke 3. ovoga Zakona na temelju podatka
mjerodavnog centra za socijalnu skrb o tome da je odobreno pravo na dopust zbog
njege djeteta ili pravo na rad s pola punoga radnog vremena te na temelju
podatka o početku i o prestanku ostvarivanja toga prava.
(2) Način dostave podataka o početku i prestanku prava i postupanja u skladu sa
stavkom 1. ovoga članka propisat će ministar financija.
2. Ostala prava na mirovanje obveze
Članak 219.
(1) Obvezniku doprinosa koji je sam obveznik doprinosa za svoje osobno
osiguranje i koji je sam obvezan obračunati doprinose prema poduzetničkoj plaći
i o tome izvijestiti obveza svih doprinosa što bi ih trebao obračunati prema
poduzetničkoj plaći miruje pod uvjetima propisanima odredbama članka 217. i 218.
ovoga Zakona.
(2) Za osiguranika po osnovi samostalne djelatnosti slobodnih zanimanja –
samostalnog umjetnika kojemu se doprinosi plaćaju iz državnog proračuna obveza
svih doprinosa miruje pod uvjetima i na način sukladno odredbama članka 217.
ovoga Zakona te za vrijeme mirovanja obveze.
(3) Način dokazivanja početka i prestanka prava i postupanja u skladu sa stavkom
1. i 2. ovoga članka propisat će ministar financija.
XII. RAZDOBLJE OBVEZE DOPRINOSA
1. Razdoblje obveze doprinosa
Članak 220.
(1) Razdoblje obveze doprinosa jest razdoblje koje osiguranik provede u
osiguranju prema bilo kojoj od osnova obveznih osiguranja, a to mogu biti:
1. dani (od–do unutar određenog mjeseca) i
2. mjeseci (puni) ili
3. godina (puna) u osiguranju.
(2) Osnovica prema kojoj su obračunani doprinosi, koja nije neposredno vezana uz
razdoblje u kojem je osiguranik proveo u osiguranju sukladno stavku 1. ovoga
članka, smatra se osnovicom za godinu u kojoj su doprinosi obračunati prema toj
osnovici i plaćeni.
(3) Osnovica prema kojoj su obračunani doprinosi, utvrđena prema primitku od
kojega se utvrđuje drugi dohodak, smatra se osnovicom za godinu u kojoj su
doprinosi obračunani prema toj osnovici i plaćeni.
2. Početak i prestanak obveze doprinosa
Članak 221.
(1) Obveza doprinosa nastaje s prvim danom provedenim u osiguranju i prestaje s
posljednjim danom u osiguranju, što ih utvrđuju nositelji osiguranja.
(2) Porezna uprava prestaje evidentirati mjesečne obveze doprinosa utvrđene
rješenjem i utvrđivati obveze doprinosa prema propisanoj mjesečnoj osnovici
osiguraniku za kojega postoje dokazi o tome da su prestali uvjeti obveze
osiguranja, kao što su dokaz da je osiguranik prestao s obavljanjem djelatnosti
na osnovi koje je nastala obveza prijave na osiguranja ili dokaz da je
osiguranik umro.
Članak 222.
(1) Prestanak evidentiranja mjesečnih obveza doprinosa utvrđenih rješenjem i
utvrđivanja obveza sukladno članku 221. stavku 2. ovoga Zakona nastaje od prvog
dana mjeseca koji slijedi nakon saznanja o nastanku okolnosti i Porezna uprava o
tome obavješćuje nositelja osiguranja.
(2) Postupak utvrđivanja i dokazivanja okolnosti prema kojima Porezna uprava
prestaje evidentirati mjesečne obveze doprinosa utvrđene rješenjem i utvrđivati
obveze doprinosa te načinu obavještavanja nositelja osiguranja, propisat će
ministar financija.
XIII. GODIŠNJI OBRAČUN DOPRINOSA
1. Pravo na povrat doprinosa plaćenih iznad najviše godišnje osnovice
Članak 223.
Obveznik doprinosa koji je sam uplatio ili su u njegovo ime i u njegovu korist
drugi obveznici plaćanja doprinosa uplatili doprinos za mirovinsko osiguranje na
temelju generacijske solidarnosti, za određenu kalendarsku godinu, a koji je
doprinos obračunan prema osnovici čiji je ukupni iznos viši od iznosa najviše
godišnje osnovice propisane za tu godinu, ima pravo na povrat toga doprinosa
obračunanog i plaćenog prema dijelu osnovice koji prelazi iznos najviše godišnje
osnovice.
2. Postupak godišnjeg obračuna i utvrđivanja prava na povrat doprinosa
Članak 224.
(1) Pravo na povrat doprinosa plaćenih iznad najviše godišnje osnovice utvrđuje
se u postupku godišnjeg obračuna doprinosa.
(2) Postupak godišnjeg obračuna provodi Porezna uprava u upravnom postupku na
temelju zahtjeva obveznika doprinosa.
(3) Postupak kojim se provodi godišnji obračun doprinosa te rok za njegovo
pokretanje i način dokazivanja propisat će ministar financija.
XIV. RAZMJENA PODATAKA O OSIGURANICIMA I OBVEZNICIMA DOPRINOSA
1. Razmjena podataka
Članak 225.
(1) Porezna uprava dužna je nositeljima obveznih osiguranja i Središnjem
registru osiguranika dostaviti podatke o obveznicima doprinosa, o osnovici prema
kojoj su doprinosi obračunani i razdoblju na koje se utvrđena osnovica odnosi, o
obračunanim i naplaćenim doprinosima te druge podatke prema njihovu zahtjevu i
potrebama za njihove službene svrhe.
(2) Porezna uprava dužna je nositeljima obveznih osiguranja dostaviti podatke o
upisu u registar i ispisu iz registra obveznika poreza na dohodak fizičke osobe
po osnovi obavljanja ostalih samostalnih djelatnosti iz članka 7. točke 4. i 5.
ovoga Zakona.
Članak 226.
(1) Nositelji obveznih osiguranja i Središnji registar osiguranika dužni su
Poreznoj upravi dostavljati podatke o osiguranicima kojima se obveza doprinosa
utvrđuje rješenjem, o obveznicima podnošenja prijave na obvezna osiguranja i o
broju osoba prijavljenih na obvezna osiguranja, o osnovi osiguranja i datumu
početka i prestanka obveze doprinosa te druge podatke potrebne Poreznoj upravi u
službene svrhe.
(2) Način dostave i vrstu podataka što su ih Poreznoj upravi dužni dostavljati
nositelji obveznih osiguranja i Središnji registar osiguranika propisat će
ministar financija.
2. Ostale obveze razmjene podataka i izvješćivanja
Članak 227.
Tijela državne uprave i tijela javne uprave dužna su međusobno razmjenjivati
podatke o osiguranicima i obveznim osiguranjima te druge podatke bitne za
poslove prikupljanja doprinosa.
Članak 228.
(1) Nositelji osiguranja i Središnji registar osiguranika, od kojih je Porezna
uprava preuzela podatke o saldu doprinosa, dužni su za svaku promjenu iznosa
salda doprinosa Poreznoj upravi dostaviti podatke o promjeni iznosa salda.
(2) Pod promjenom iznosa salda, sukladno stavku 1. ovoga članka, podrazumijeva
se svaka promjena iznosa koji je kao dug ili kao preplata predan Poreznoj upravi
i to povećanje ili smanjenje tog iznosa nastalog zbog naknadnog obračuna ili
ispravka ranijeg obračuna, naknadnog utvrđivanja statusa u osiguranju, ili
naknadnog obračuna kamata i drugi ispravci iznosa salda, koje će Porezna uprava
evidentirati na temelju naloga za ispravak predanih stanja od strane nositelja
osiguranja odnosno Središnjeg registra osiguranika.
(3) Način dostave podataka o promjeni salda doprinosa i potrebne dokaze iz
stavka 1. ovoga članka propisat će ministar financija.
XV. ZASTARA
1. Zastara prava na obračun i naplatu doprinosa
Članak 229.
Pravo na obračun obveze doprinosa i kamata te na pokretanje prekršajnog postupka
i na naplatu doprinosa, kamata, troškova ovrhe i novčanih kazni, kao i pravo
obveznika na povrat više plaćenih doprinosa, kamata, troškova ovrhe i novčanih
kazni zastarijeva za pet godina, računajući od dana kada je zastara prvi put
počela teći.
Članak 230.
Apsolutni rok zastare prava na obračun obveze doprinosa i kamata te na
pokretanje prekršajnog postupka i na naplatu doprinosa, kamata, troškova ovrhe i
novčanih kazni, kao i zastare prava obveznika na povrat više plaćenih doprinosa,
kamata, troškova ovrhe i novčanih kazni nastupa za deset godina, računajući od
dana kada je zastara počela prvi put teći.
Članak 231.
Radi utvrđivanja zastare prava na naplatu ili zastare prava na povrat doprinosa
koji se odnosi na saldo doprinosa, zavod od kojega je Porezna uprava preuzela
podatak o iznosu salda doprinosa i Središnji registar osiguranika obvezni su
Poreznoj upravi, na njezin zahtjev, dostaviti potrebne podatke i dokumentaciju.
Članak 232.
(1) Na temelju rješenja kojim je utvrđena zastara prava na naplatu određene
vrste i svote duga doprinosa, iznos se duga za čiju je naplatu nastupila zastara
otpisuje.
(2) Ako se podaci o iznosu i strukturi duga doprinosa za mirovinsko osiguranje
osiguranika – pojedinca za razdoblje u osiguranju do 31. prosinca 2002.
razlikuju od podataka koje je, radi utvrđivanja zastare, dostavio nositelj
osiguranja na temelju postupka utvrđivanja razdoblja osiguranja za koje je
podmiren doprinos, rješenjem iz stavka 1. ovoga članka otpisuje se i dug u
visini nastale razlike.
Članak 233.
(1) Postupak utvrđivanja zastare provodi Porezna uprava na način propisan Općim
poreznim zakonom za postupak kojim se utvrđuje porezna zastara, ako ovim Zakonom
nije drugačije uređeno.
(2) Iznimno od odredbe stavka 1. ovoga članka, radi utvrđivanja zastare prava na
naplatu duga doprinosa u slučaju dužnika koji je umro postupak može, po
službenoj dužnosti, pokrenuti Porezna uprava.
2. Naknadna uplata doprinosa koji su otpisani zbog zastare prava na naplatu
Članak 234.
(1) Osiguranik koji je sam za sebe obveznik doprinosa za osobno osiguranje može
na vlastiti zahtjev, naknadno, u cijelosti uplatiti doprinose za mirovinska
osiguranja koji su otpisani zbog zastare prava na naplatu, i to doprinos za
mirovinsko osiguranje i doprinos za mirovinsko osiguranje na temelju
individualne kapitalizirane štednje, a radi mogućnosti ostvarivanja prava iz
mirovinskog osiguranja.
(2) Način postupanja prema stavku 1. ovoga članka, uz suglasnost ministra
financija, uređuje Hrvatski zavod za mirovinsko osiguranje općim aktom, u roku
od 90 dana od dana stupanja na snagu ovoga Zakona.
(3) Zahtjev za naknadnu uplatu doprinosa otpisanih zbog zastare prava na naplatu
osiguranik može podnijeti do isteka dvije godine od dana kada je rješenje o
utvrđivanju zastare prava na naplatu postalo pravomoćno.
XVI. OSTALE ODREDBE
1. Primjena odredaba Općega poreznog zakona
Članak 235.
(1) Postupke utvrđivanja odnosno obračunavanja obveze doprinosa i postupka
inspekcijskog nadzora, naplate, obračuna i plaćanja zateznih kamata, povrata
više uplaćenih doprinosa i doprinosa plaćenih bez pravne osnove, otpisa
nenaplativih doprinosa, prodaje duga, zastare, odgode naplate i jamstva te
postupke u vezi s ostalim pitanjima koja nisu uređena ovim Zakonom provodi
Porezna uprava prema odredbama Općega poreznog zakona.
(2) Postupak nadzora primjene odredaba ovoga Zakona Financijska policija provodi
sukladno odredbama Zakona o financijskoj policiji.
2. Izvješća obveznika obračunavanja doprinosa
Članak 236.
Izvješće koje je Poreznoj upravi dužan podnositi obveznik obračunavanja
doprinosa smatra se obračunskom prijavom i ovršnom ispravom, u smislu odredaba
Općega poreznog zakona.
3. Naknadna uplata doprinosa koji su otpisani zbog nenaplativosti
Članak 237.
(1) Osiguranik koji je sam za sebe obveznik doprinosa za osobno osiguranje može
na vlastiti zahtjev, naknadno, u cijelosti uplatiti doprinose za mirovinska
osiguranja koji su otpisani zbog nenaplativosti i to doprinos za mirovinsko
osiguranje i doprinos za mirovinsko osiguranje na temelju individualne
kapitalizirane štednje, a radi mogućnosti ostvarivanja prava iz mirovinskog
osiguranja.
(2) Način postupanja sukladno stavku 1. ovoga članka, uz suglasnost ministra
financija, uređuje Hrvatski zavod za mirovinsko osiguranje općim aktom, u roku
od 90 dana od dana stupanja na snagu ovoga Zakona.
(3) Zahtjev za naknadnu uplatu doprinosa koji su otpisani zbog nenaplativosti
osiguranik može, sukladno stavku 1. ovoga članka, podnijeti do isteka dvije
godine od dana kada je utvrđena nenaplativost doprinosa.
4. Primjena propisa
Članak 238.
(1) Doprinosi se obračunavaju prema propisima važećima za razdoblje osiguranja
na koje se obveza odnosi.
(2) Iznimno od odredbe stavka 1. ovoga članka, za osiguranike po osnovi radnog
odnosa i na razdoblje u osiguranju (staž) do zaključno 31. prosinca 2002.
doprinosi se obračunavaju prema vrstama doprinosa i stopama za obračun važećima
na dan 31. prosinca 2002., osim doprinosa za mirovinsko osiguranje na temelju
individualne kapitalizirane štednje i posebnog doprinosa za zdravstveno
osiguranje za prava u slučaju ozljede na radu i profesionalne bolesti koji se ne
obračunavaju ako se obveza odnosi na razdoblje u kojemu nije postojala obveza
tih doprinosa.
(3) Iznimno od odredbe stavka 1. ovoga članka, osiguranicima koji su sami
obveznici plaćanja doprinosa, a to im je svojstvo utvrđeno za razdoblje koje
prethodi godini u kojoj je pokrenut postupak za utvrđivanje svojstva
osiguranika, doprinosi se obračunavaju prema osnovici te prema vrstama doprinosa
i stopama za obračun važećima za godinu u kojoj je postupak pokrenut.
5. Utvrđivanje obveze doprinosa
Članak 239.
(1) Osiguranicima koji su sami obveznici te obveznici plaćanja doprinosa za
osobno osiguranje, a mjesečna osnovica propisana im je u stalnom mjesečnom
iznosu kao umnožak iznosa prosječne plaće i propisanog koeficijenta, Porezna
uprava rješenjem utvrđuje obvezu doprinosa, vrste i mjesečne iznose te razdoblje
na koje se obveza odnosi.
(2) Rješenje prema stavku 1. ovoga članka donosi se za svako obračunsko
razdoblje (kalendarsku godinu), a mjesečne obveze doprinosa utvrđene rješenjem
konačna su obveza i vrijede do prestanka osiguranja, do promjene osnove
osiguranja ili do prestanka obveze doprinosa utvrđene sukladno odredbi članka
221. stavka 2. ovoga Zakona, a najdulje do posljednjeg dana u godini na koju se
obveza odnosi.
(3) Do donošenja rješenja prema stavku 1. ovoga članka obveznik je dužan plaćati
predujam za svaku vrstu doprinosa propisanu prema osnovi osiguranja i u iznosu –
umnošku iznosa prosječne plaće i koeficijenta propisanog za obračun mjesečne
osnovice za određenu osnovu osiguranja te propisane stope za obračun doprinosa.
Mjesečni iznos predujma dospijeva na naplatu u rokovima propisanim za uplatu
doprinosa za istu osnovu osiguranja.
Članak 240.
(1) Obveznicima doprinosa po osnovi obavljanja druge djelatnosti Porezna uprava
rješenjem utvrđuje obvezu doprinosa te iznos godišnje osnovice, vrste doprinosa
i godišnje iznose doprinosa koje je dužan platiti.
(2) Rješenje prema stavku 1. ovoga članka donosi se za obračunsko razdoblje
(kalendarsku godinu) za koje postoji obveza, a godišnje obveze doprinosa
utvrđene rješenjem konačna su obveza.
Članak 241.
Obveznicima doprinosa, odnosno obveznicima obračunavanja doprinosa koji su sami
dužni utvrditi obvezu za svoje osobno osiguranje ili su dužni obračunati obvezu
za druge osobe, odnosno osiguranike i izvijestiti Poreznu upravu o nastaloj
obvezi, ali obvezu nisu utvrdili na način i u rokovima propisanima ovim Zakonom
i provedbenim propisima donesenim na temelju njega, obvezu doprinosa utvrđuje i
iznose obračunava Porezna uprava u postupku nadzora ili u posebnom postupku.
6. Evidentiranje obveze doprinosa
Članak 242.
(1) Porezna uprava evidentira obveze doprinosa na poreznom broju dužnika –
obveznika plaćanja doprinosa po vrstama doprinosa i brojčanim oznakama (šiframa)
uplatnog računa, a za osiguranike koji su sami za sebe obveznici plaćanja
doprinosa i prema osnovama osiguranja i to:
1. saldo doprinosa preuzet od nositelja osiguranja i Središnjeg registra
osiguranika,
2. mjesečne, odnosno tromjesečne obveze doprinosa utvrđene rješenjem Porezne
uprave,
3. godišnje obveze doprinosa utvrđene rješenjem Porezne uprave,
4. obveze što ih, na obračunskim prijavama – izvješćima iskažu obveznici
obračunavanja doprinosa te
5. obveze utvrđene u postupku nadzora koje vodi Porezna uprava i Financijska
policija te obveze utvrđene u posebnom postupku Porezne uprave.
(2) Porezna uprava evidentira i uplate doprinosa te obračunava i evidentira
zatezne kamate.
Članak 243.
Utvrđene obveze i uplate doprinosa za mirovinsko osiguranje i doprinosa za
mirovinsko osiguranje na temelju individualne kapitalizirane štednje za
osiguranika po osnovi produženoga mirovinskog osiguranja osiguranika, koji je
sam dužnik doprinosa za svoje osobno osiguranje, evidentiraju se na posebnim
brojčanim oznakama (šiframa) uplatnog računa, odvojeno od evidencije tih
doprinosa koji su nastali kao moguća obveza po drugim osnovama i drugim
razdobljima za istog osiguranika.
7. Prebijanje obveze doprinosa s pravom na povrat naknade plaće ili s pravom na
isplatu naknade plaće
Članak 244.
(1) Poslodavac koji podnosi zahtjev za povrat (refundaciju) naknade plaće koju
je, sukladno propisima o obveznom zdravstvenom osiguranju, odnosno zdravstvenom
osiguranju zaštite zdravlja na radu, privremeno isplatio osiguraniku za
razdoblje provedeno na bolovanju na teret svojih sredstava, uz zahtjev za povrat
naknade obvezan je isplatitelju naknade dokazati da je podmirio sve dospjele
obveze doprinosa.
(2) Obveznik doprinosa koji je sam dužnik doprinosa za svoje osobno osiguranje,
a prema propisima o obveznom zdravstvenom osiguranju, odnosno zdravstvenom
osiguranju zaštite zdravlja na radu i ima pravo na naknadu plaće za vrijeme
provedeno na bolovanju na teret sredstava tih osiguranja, prije ostvarivanja
prava na naknadu plaće obvezan je isplatitelju naknade dokazati da je podmirio
sve dospjele obveze doprinosa.
Članak 245.
(1) Obvezniku doprinosa iz članaka 244. ovoga Zakona koji ima dospjele a
nepodmirene obveze isplatitelj naknade (refundacije) obustavlja iznos
potraživanja po toj osnovi do visine duga te ga doznačuje u korist uplatnog
računa doprinosa radi namirenja duga ili dijela duga.
(2) Način postupanja sukladno stavku 1. ovoga članka te redoslijed namirivanja
duga propisat će ministar financija.
8. Registar obveznika doprinosa
Članak 246.
Porezna uprava uspostavlja registar obveznika doprinosa u kojemu se evidentiraju
podaci o obveznicima doprinosa te obveznicima obračunavanja i/ili plaćanja i/ili
izvješćivanja o nastaloj obvezi doprinosa, osobito podaci o početku i prestanku
obveze doprinosa, podaci o podnesenim izvješćima te drugi podaci bitni za
prikupljanje doprinosa, i to za obveznike:
1. kojima se obveza doprinosa utvrđuje rješenjem prema propisanoj mjesečnoj
osnovici i koji su sami dužnici doprinosa za svoje osobno osiguranje,
2. kojima se obveza doprinosa utvrđuje rješenjem prema godišnjoj osnovici po
osnovi obavljanja druge djelatnosti,
3. koji su kao poslodavci i/ili druge osobe, sukladno propisima o obveznim
osiguranjima, dužni prijaviti fizičke osobe na obvezna osiguranja po osnovi
radnog odnosa,
4. kojima je ovim Zakonom ili posebnim propisom određena obveza doprinosa ili
obveza obračunavanja i/ili plaćanja i/ili izvješćivanja o utvrđenoj obvezi,
5. koji su preuzimatelji obveze doprinosa.
9. Čuvanje podataka i čuvanje tajnosti podataka
Članak 247.
(1) Obveznik obračunavanja doprinosa dužan je knjigovodstvenu i
izvanknjigovodstvenu dokumentaciju o iznosima osnovica prema kojima su
obračunani doprinosi, o vrstama doprinosa i iznosima obračunanih i uplaćenih
doprinosa te o razdoblju na koje se obveza odnosi čuvati u rokovima propisanima
posebnim propisima.
(2) Službene i druge osobe koje su uključene u postupak evidentiranja, naplate,
nadzora i prikupljanja podataka o doprinosima dužne su čuvati tajnost podataka
sukladno odredbama Općega poreznog zakona i Zakona o zaštiti tajnosti podataka
te drugih propisa kojima je utvrđena zaštita tajnosti podataka.
10. Preuzimanje obveze plaćanja doprinosa
Članak 248.
(1) Za obveznike doprinosa koji su ovim Zakonom određeni i kao obveznici
plaćanja doprinosa za svoje osobno osiguranje, obvezu plaćanja doprinosa može
preuzeti treća osoba – preuzimatelj.
(2) Preuzimatelj se smatra solidarnim dužnikom u smislu odredaba Općega poreznog
zakona, a obveza doprinosa evidentira se na poreznom broju osiguranika –
dužnika.
(3) Način postupanja, odnosno preuzimanja obveze plaćanja doprinosa propisat će
ministar financija.
XVII. KAZNENE ODREDBE
Članak 249.
(1) Novčanom kaznom u iznosu od 5.000,00 do 100.000,00 kuna kaznit će se za
prekršaj:
1. poslodavac koji za osiguranika po osnovi radnog odnosa ne obračuna doprinose
ili ne utvrdi osnovicu, odnosno ne uplati doprinose u roku ili ne izvijesti
Poreznu upravu o utvrđenim obvezama doprinosa, sve na način sukladan odredbama
članka 19. do 26. ovoga Zakona,
2. predstavničko tijelo ili izvršno tijelo državne vlasti, jedinice područne
(regionalne) samouprave ili jedinice lokalne samouprave koje za osiguranika po
osnovi izabrane ili imenovane osobe ne obračuna doprinose ili ne utvrdi
osnovicu, odnosno ne uplati doprinose u roku ili ne izvijesti Poreznu upravu o
utvrđenim obvezama doprinosa, sve na način sukladan odredbama članka 27. do 34.
ovoga Zakona,
3. poslodavac koji za osiguranika po osnovi radnog odnosa – izaslanog radnika ne
obračuna doprinose ili ne utvrdi osnovicu, odnosno ne uplati doprinose u roku
ili ne izvijesti Poreznu upravu o utvrđenim obvezama doprinosa, sve na način
sukladan odredbama članka 35. do 41. ovoga Zakona,
4. poslodavac koji za osiguranika po osnovi volonter ne obračuna doprinose ili
ne utvrdi osnovicu, odnosno ne uplati doprinose u roku ili ne izvijesti Poreznu
upravu o utvrđenim obvezama doprinosa, sve na način sukladan odredbama članka
42. do 46. ovoga Zakona,
5. poslodavac stalnog sezonskog radnika koji za osiguranika po osnovi stalnog
sezonskog radnika ne obračuna doprinose ili ne utvrdi osnovicu, odnosno ne
uplati doprinose u roku ili ne izvijesti Poreznu upravu o utvrđenim obvezama
doprinosa, sve na način sukladan odredbama članaka 126. do 129. ovoga Zakona.
(2) Novčanom kaznom u iznosu od 5.000,00 do 20.000,00 kuna kaznit će se za
prekršaj iz stavka 1. ovoga članka i odgovorna osoba u pravnoj osobi.
Članak 250.
(1) Novčanom kaznom u iznosu od 5.000,00 do 50.000,00 kuna kaznit će se za
prekršaj:
1. osiguranik po osnovi obavljanja samostalne djelatnosti obrta, slobodnog
zanimanja ili poljoprivrede i šumarstva, ili trgovca pojedinca koji od
obavljanja samostalne djelatnosti utvrđuje dobit, ako ne obračuna doprinose ili
ne utvrdi osnovicu, odnosno ne uplati doprinose u roku ili ne izvijesti Poreznu
upravu o utvrđenim obvezama doprinosa, sve na način sukladan odredbama članka
80. do 85. ovoga Zakona,
2. isplatitelj primitka od kojega se utvrđuje drugi dohodak i sam primatelj
primitka neposredno iz inozemstva ili od druge fizičke osobe koji po toj osnovi
ne obračuna doprinose ili ne utvrdi osnovicu, odnosno ne uplati doprinose u roku
ili ne izvijesti Poreznu upravu o utvrđenim obvezama doprinosa, sve na način
sukladan odredbama članka 111. do 117. ovoga Zakona,
3. škola i/ili visoko učilište koji su dužni prijaviti na obvezno zdravstveno
osiguranje učenike srednjih škola i redovite studente koji nisu osigurani kao
članovi obitelji, a koji za osiguranika po toj osnovi ne obračunaju doprinos ili
ne utvrde osnovicu, odnosno ne uplate doprinose u roku ili ne izvijeste Poreznu
upravu o utvrđenim obvezama doprinosa, sve na način sukladan odredbama članka
135. do 138. ovoga Zakona,
4. bivši poslodavac koji za osiguranika po osnovi osobe koja je prekinula rad, a
bivši ju je poslodavac uputio na obrazovanje ili stručno usavršavanje, ne
obračuna doprinos ili ne utvrdi osnovicu, odnosno ne uplati doprinos u roku ili
ne izvijesti Poreznu upravu o utvrđenim obvezama doprinosa, sve na način
sukladan odredbama članka 139. do 142. ovoga Zakona,
5. pravna ili fizička osoba koja za osiguranika po osnovi osobe koju je pravna
ili fizička osoba, prije stupanja u radni odnos, uputila na praktični rad u
drugu pravnu ili fizičku osobu ne obračuna doprinos ili ne utvrdi osnovicu,
odnosno ne uplati doprinose u roku ili ne izvijesti Poreznu upravu o utvrđenim
obvezama doprinosa, sve na način sukladan odredbama članka 143. do 146. ovoga
Zakona,
6. pravna ili fizička osoba koja za osiguranika po osnovi osobe upućene u
inozemstvo u sklopu međunarodne tehničko-prosvjetne i kulturne suradnje ne
obračuna doprinos ili ne utvrdi osnovicu, odnosno ne uplati doprinose u roku ili
ne izvijesti Poreznu upravu o utvrđenim obvezama doprinosa, sve na način
sukladan odredbama članka 147. do 150. ovoga Zakona,
7. posrednik pri zapošljavanju učenika i redovitih studenata koji za osiguranika
po toj osnovi ne obračuna doprinose ili ne utvrdi osnovicu, odnosno ne uplati
doprinose u roku ili ne izvijesti Poreznu upravu o utvrđenim obvezama doprinosa,
sve na način sukladan odredbama članka 159. do 162. ovoga Zakona,
8. pravna ili fizička osoba – davatelj stipendije strancu koji za osiguranika po
toj osnovi ne obračuna doprinos ili ne utvrdi osnovicu, odnosno ne uplati
doprinose u roku ili ne izvijesti Poreznu upravu o utvrđenim obvezama doprinosa,
sve na način sukladan odredbama članka 175. do 178. ovoga Zakona.
(2) Novčanom kaznom u iznosu od 3.000,00 do 20.000,00 kuna kaznit će se za
prekršaj iz stavka 1. ovoga članka i odgovorna osoba u pravnoj osobi.
Članak 251.
(1) Novčanom kaznom u iznosu od 5.000,00 do 50.000,00 kuna kaznit će se za
prekršaj:
1. obveznik doprinosa te obveznik obračunavanja i plaćanja posebnog doprinosa za
zdravstveno osiguranje za korištenje zdravstvene zaštite u inozemstvu koji za
osiguranika po toj osnovi ne obračuna poseban doprinos ili ne utvrdi osnovicu,
odnosno ne uplati doprinose u roku ili ne izvijesti Poreznu upravu o utvrđenoj
obvezi doprinosa, sve na način sukladan odredbama članka 188. do 192. ovoga
Zakona,
2. poslodavac koji zapošljava radnike na radnome mjestu na kojemu se staž
osiguranja računa s povećanim trajanjem i/ili radnike koji obavljaju poslove
zanimanja za koja se staž osiguranja računa s povećanim trajanjem, a koji za
osiguranike po toj osnovi ne obračuna dodatne doprinose ili ne utvrdi osnovicu,
odnosno ne uplati doprinose u roku ili ne izvijesti Poreznu upravu o utvrđenim
obvezama doprinosa, sve na način sukladan odredbama članaka 193. do 195. ovoga
Zakona.
(2) Novčanom kaznom u iznosu od 3.000,00 do 20.000,00 kuna kaznit će se za
prekršaj iz stavka 1. ovoga članka i odgovorna osoba u pravnoj osobi.
Članak 252.
Novčanom kaznom u iznosu od 5.000,00 do 30.000,00 kuna kaznit će se za prekršaj
osiguranik koji je sam obveznik doprinosa za svoje osobno osiguranje ako
dospjelu obvezu doprinosa ne uplati u roku, i to:
1. osiguranik po osnovi pomorac – član posade broda u međunarodnoj plovidbi
(članak 62.),
2. osiguranik po osnovi obavljanja samostalnih djelatnosti obrta, slobodnog
zanimanja (profesionalne), vrhunskih športaša i šahista, poljoprivrede i
šumarstva te ostalih samostalnih djelatnosti koji od tih djelatnosti utvrđuje
dohodak od samostalne djelatnosti (članak 67.),
3. osiguranik po osnovi obavljanja samostalnih djelatnosti obrta i poljoprivrede
koji od tih djelatnosti porez na dohodak plaća prema paušalnom dohotku (članak
71.),
4. osiguranik po osnovi obavljanja samostalne djelatnosti slobodnog zanimanja
umjetnika ili športaša koji prema primicima od djelatnosti porez na dohodak
plaćaju po odbitku (članak 75.),
5. osiguranik po osnovi poljoprivrede (članak 89.),
6. osiguranik po osnovi člana uprave trgovačkog društva (članak 93.),
7. osiguranik po osnovi svećenik i drugi član vjerske zajednice (članak 98.),
8. osiguranik po osnovi zaposlenja u inozemstvu kod međunarodnih organizacija i
poslodavaca (članak 106.),
9. osiguranik po osnovi zaposlenja u tuzemstvu kod poslodavca sa sjedištem u
inozemstvu (članak 110.),
10. osiguranik po osnovi mirovine ili invalidnine iz inozemstva (članak 134.),
11. osiguranik po osnovi osobe koja zdravstveno osiguranje ne ostvaruje po
drugoj osnovi (članak 154.),
12. nositelj osiguranja za osobu osiguranu po osnovi člana obitelji osiguranika
koji je zaposlen u inozemstvu (članak 158.),
13. osiguranik po osnovi stranca u Republici Hrvatskoj koji sam snosi troškove
zdravstvene zaštite (članak 170.),
14. stranac – nositelj osiguranja za osiguranika po osnovi člana obitelji
stranca (članak 174.),
15. obveznik doprinosa po osnovi obavljanja druge djelatnosti (članak 187.).
XVIII. OVLASTI MINISTRU FINANCIJA
Članak 253.
Ministar financija provedbene će propise kojima će propisati način postupanja
pri utvrđivanju i obračunu doprinosa, način dokazivanja, način izvješćivanja te
rokove, oblik i sadržaj izvješća i druga pitanja kojima će se potanko urediti
provedba odredaba Zakona i za koja je ovlašten ovim Zakonom donijeti u roku od
30 dana od dana stupanja na snagu ovoga Zakona. Način i rokove izvješćivanja o
obračunanim doprinosima te oblik i sadržaj izvješća ministar financija uredit će
istim propisom kojim uređuje način i rokove izvješćivanja te oblik i sadržaj
izvješća o nastaloj obvezi poreza na dohodak, sukladno propisima o porezu na
dohodak.
Članak 254.
(1) Ministar financija za svako obračunsko razdoblje – kalendarsku godinu
naredbom objavljuje iznose osnovica za obračun doprinosa, koje su propisane kao
umnožak iznosa prosječne plaće i određenog koeficijenta. Naredba se donosi do
30. studenoga tekuće godine za sljedeću godinu i objavljuje se u »Narodnim
novinama«.
(2) Iznimno od odredbe stavka 1. ovoga članka, Naredbu o iznosima osnovica za
obračun doprinosa za obračunsko razdoblje 2009. godine ministar financija
donijet će u roku od osam dana od dana stupanja na snagu ovoga Zakona.
XIX. PRIJELAZNE I ZAVRŠNE ODREDBE
Članak 255.
(1) Obveze doprinosa koje su nastale za staž u osiguranju od 1. siječnja 2003.
do 31. prosinca 2008. utvrđuju se prema odredbama Zakona o doprinosima za
obvezna osiguranja (»Narodne novine«, br. 147/02. i 177/04.) i provedbenim
propisima donesenim na temelju tog Zakona.
(2) Na obveze doprinosa prema primicima od kojih se utvrđuje drugi dohodak kada
je dužničko – vjerovnički odnos, na temelju kojeg je nastala obveza isplate,
nastao do 31. prosinca 2008. primjenjuju se odredbe Zakona o doprinosima za
obvezna osiguranja (»Narodne novine«, br. 147/02. i 177/04.).
Članak 256.
Za osobu koja se tijekom 2008. prvi put zaposlila na temelju ugovora o radu ili
volonterskog ugovora odredbe članka 20. stavka 2. i 3., članka 36. stavka 2. i
3. i članka 43. stavka 2. i 3. ovoga Zakona primjenjuju se pri obračunu
doprinosa prema mjesečnim osnovicama koje se odnose na staž u mirovinskom
osiguranju od dana stupanja na snagu ovoga Zakona do isteka godine dana od dana
prvog zaposlenja.
Članak 257.
Do donošenja provedbenih propisa sukladno članku 253. ovoga Zakona primjenjuju
se provedbeni propisi doneseni na temelju odredaba Zakona o doprinosima za
obvezna osiguranja (»Narodne novine«, br. 147/02. i 177/04.).
Članak 258.
Na dan stupanja na snagu ovoga Zakona prestaje važiti Zakon o doprinosima za
obvezna osiguranja (»Narodne novine«, br. 147/02. i 177/04.).
Članak 259.
Ovaj Zakon objavit će se u »Narodnim novinama«, a stupa na snagu 1. siječnja
2009.
Klasa: 411-01/08-01/02
Zagreb, 2. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

Zakon, NN 84/2008-2716
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)